
A bizottsági ülés határozatképes.

0. napirendi pont
Napirend

Andó Sándor: Nagy szeretettel köszöntöm a bizottság tagjait, és a jelenlévő szakértőket. Megállapítom, hogy a bizottság határozatképes. A mai bizottsági ülést megkezdjük, és bejelentem, hogy ha 11 óra után is tart még a bizottsági ülés, akkor felkérem Hanzély Ákos alelnök urat, hogy vezesse le az ülést, mert el kell mennem. De remélem, befejezzük 11 óráig. Javaslatot teszek az ülés napirendjére, javaslom megtárgyalni az elektronikus úton megküldött meghívóban szereplő napirendi pontokat. Ezen túlmenően van-e más javaslat?

Pajor Tibor: Szeretném módosíttatni a napirendet, és a Vízművek, Csatornázási művek szerződéseivel kapcsolatosan szeretnék még néhány adatot bekérni. És ezzel kapcsolatban én egy határozati javaslatot Andó úrnak átadtam, és szeretném, hogyha főleg hogyha itt többen elmennek, akkor napirendre vegyük ezt a témát első pontban.

Andó Sándor: Amit Pajor úr adott, azt az Egyebekben szeretném ismertetni.

Pajor Tibor: Viszont azt kérném, hogy szavazzon a bizottság a javaslatomról.

Andó Sándor: Különösebb nagy vitát nem akarok erről folytatni, az Szervezeti Működési Szabályzat szerint az elnök tesz javaslatot a napirendre, ezt én ilyen módon tettem, illetve a bizottsági tagoknak lehetőségük van arra, hogy a bizottsági ülésen javaslatot tegyenek, hogy a következő ülésen mi kerüljön napirendre, és az elnök köteles azt felvenni. Ez az anyag viszont most került a kezembe, tehát ezt én napirendi javaslatként nem teszem a bizottság elé. Ugyanakkor jelzem, hogy majd Egyebekben fogunk róla tárgyalni. 

Hanzély Ákos: Ehhez annyi hozzáfűznivalóm lenne, bocsánat Pajor úr, abszolút egyetértek azzal, hogy ezt vizsgáljuk ki, kétségtelen tény, hogy akkor most nincs írásos anyag előttünk, most egy olyan anyagról első napirendi pontként beszélni, ami nincs írásos anyag a kezünkben, tehát az Egyebek között ezt mindenképpen tárgyalandónak tartanám. 

Andó Sándor: Egyebekben tárgyaljuk.

Pajor Tibor: Jó, elfogadom az Egyebeket, de akkor azt kérném, hogy a bizottság tagjai maradjanak itt az ügy súlyára való tekintettel. Én meg jelezném egyébként, hogy ezt az anyagot is most kaptuk meg, és ezt is most kell tárgyalnunk. 

Andó Sándor: Valóban, a meghívóban szerepel egy olyan tájékoztatás, amit a bizottság kért. Ez most került kiosztásra, de ha a bizottság ezt most nem kívánja tárgyalni, akkor ezt természetesen nem veszem fel napirendre. Nem is teszek rá javaslatot, majd a következő bizottsági ülésen. Akkor az eredeti meghívóban szereplő 1-10-ig napirendi pontra teszek javaslatot. Kérem, erről szavazzunk most. Megállapítom, hogy a szavazás egyhangú. 
 
[bookmark: H20F]20/2011.(03.22.) Pénzügyi Ellenőrző Bizottság határozata 
A Pénzügyi Ellenőrző Bizottság úgy dönt, hogy az ülés napirendjét az alábbiakban határozza meg: 
1. A Kereskedelmi Turisztikai és Fogyasztói Érdekvédelmi Ügyosztály felügyeleti jogköréhez tartozó támogatott szervezeteknek nyújtott pénzeszközök felhasználásának cél ellenőrzése
Előterjesztő: Sárádi Kálmánné dr.
2. A Sport Ügyosztály felügyelete alá tartozó intézményeknek, szervezeteknek nyújtott támogatások ellenőrzése
Előterjesztő: Sárádi Kálmánné dr.
3. Ellenőrzési jelentés a Teleki Blanka Közgazdasági Szakközépiskolánál (1095 Budapest, Mester u. 23.) lefolytatott vizsgálatról
Előterjesztő: Sárádi Kálmánné dr.
4. Tájékoztató a Pénzügyi Ellenőrző Bizottság határozatainak végrehajtásáról
Előterjesztő: Sárádi Kálmánné dr.
5. Ellenőrzési jelentés a Fodor József Szakképző Iskola és Gimnáziumnál (1214 Budapest, Tejút u. 10-12.) lefolytatott vizsgálatról
Előterjesztő: Sárádi Kálmánné dr.
6. Javaslat a Pénzügyi Ellenőrző Bizottság Szervezeti és Működési Szabályzatának módosítására
Előterjesztő: Andó Sándor
7. Mobiltelefon biztosítása
Előterjesztő: Andó Sándor
8. Tájékoztatás a Pénzügyi Ellenőrző Bizottság 2010. évi költségvetésének IV. negyedévi előirányzatának felhasználásáról
Előterjesztő: Andó Sándor
9. Javaslat a Pénzügyi Ellenőrző Bizottság 2011. évi költségvetési előirányzatának felhasználására
Előterjesztő: Andó Sándor
10. Klímaberendezés beszerzése
Előterjesztő: Andó Sándor
11. Egyebek
Szavazás: 6 igen,0 nem,0 tartózkodás
Felelős: Andó Sándor
Határidő: azonnal
Határozathozatal módja: minősített többségű szavazás
[bookmark: H20T][bookmark: N0T][bookmark: N1F]

1. napirendi pont
A Kereskedelmi Turisztikai és Fogyasztói Érdekvédelmi Ügyosztály felügyeleti jogköréhez tartozó támogatott szervezeteknek nyújtott pénzeszközök felhasználásának cél ellenőrzése
Előterjesztő: Sárádi Kálmánné dr.
Előterjesztés előkészítő: Belső Ellenőrzési Osztály

Andó Sándor: Rátérünk az egyes számmal jelzett napirendre, mely a Kereskedelmi Turisztikai és Fogyasztói Érdekvédelmi Ügyosztály felügyeleti jogköréhez tartozó támogatott szervezeteknek nyújtott pénzeszközök felhasználásának cél ellenőrzése tárgyú napirend. Kérdezem, hogy az előterjesztő képviseletében szóbeli kiegészítés van-e? 

Dr. Janza Péter: Nincsen, az ellenőrzési jelentésben foglaltakhoz képest új információval nem rendelkezünk.

Andó Sándor: Hozzászólás van-e? Úgy látom az ellenőrzési jelentés alapján, hogy különösebb problémát az ellenőrzők nem találtak, illetve arra tesznek javaslatot, hogy a változásoknak megfelelően iratmintát készítsenek el. Tehát én jó szívvel javasolom a bizottságnak, hogy a jelentést vegye tudomásul. Van-e módosító javaslat? Amennyiben nincs, akkor arról szavazzunk, hogy a Pénzügyi Ellenőrző Bizottság a jelentést tudomásul veszi. Szavazzunk most. Megállapítom, hogy egyhangú. 
 
Orbán Gyöngyi az ülés ezen szakaszában megérkezett. Az ülés 7 fővel határozatképes.

[bookmark: H21F]21/2011.(03.22.) Pénzügyi Ellenőrző Bizottság határozata 
A Pénzügyi Ellenőrző Bizottság a Kereskedelmi Turisztikai és Fogyasztói Érdekvédelmi Ügyosztály felügyeleti jogköréhez tartozó támogatott szervezeteknek nyújtott pénzeszközök felhasználásának cél ellenőrzéséről készült revizori jelentést tudomásul veszi.
Szavazás: 7 igen,0 nem,0 tartózkodás
Felelős: Andó Sándor
Határidő: azonnal
Határozathozatal módja: egyszerű többségű szavazás

2. napirendi pont
A Sport Ügyosztály felügyelete alá tartozó intézményeknek, szervezeteknek nyújtott támogatások ellenőrzése
Előterjesztő: Sárádi Kálmánné dr.
Előterjesztés előkészítő: Belső Ellenőrzési Osztály

Andó Sándor: Következik a 2. számmal jelzett előterjesztés, a Sport Ügyosztály felügyelete alá tartozó intézményeknek, szervezeteknek nyújtott támogatások ellenőrzése. Kérdezem, hogy a Sport Ügyosztály részéről van-e szóbeli kiegészítés? Nincs?

Dr. Janza Péter: Új információt szereztünk tegnapi nap folyamán. Megkérdeztük a Sport Ügyosztályt, Főosztályt most már, hogy milyen intézkedések történtek, pontosabban az intézkedési tervben foglalt március 21-ei határidővel kapcsolatosan lépett-e valamit az illetékes, itt ugye arról van szó, hogy a Technikai és Tömegsport Klubok Budapesti Szövetségével, valamint az ELMŰ Technikai és Tömegsport Klub támogatásánál összeférhetetlenséget állapítottunk meg. Kértük a két szervezet részére nyújtott 3, illetve 3 millió, összesen 6 millió Ft támogatást a Fővárosi Önkormányzat számlájára visszautaltatni. A március 4-én kelt főosztályvezetői levél azt jelezte, hogy 21-éig, ha nem tesz eleget a két szervezet, illetve a Sporttanács, akkor március 22-én azonnali beszedési megbízás benyújtásával fog élni a főosztály. Ennyit tudunk kiegészítésként hozzátenni a mai nap során.

Andó Sándor: Pajor alelnök úr!

Pajor Tibor: Köszönöm. Tudom, hogy mi a múlt dolgaival foglalkozunk, de úgy gondolom, hogy a múlt dolgai a jövőre is szolgálnak kellő tanulsággal. Ha áttanulmányozzuk ezt az anyagot, akkor ebben számtalan olyan tétel van, ami bár nem vitatom, hogy támogatás, meg azt sem vitatom, hogy szükség van ezekre a tételekre, de nem biztos, hogy ebben a formában. Tehát mire gondolok konkrétan? Például itt van a Budapesti Sportszövetségek Szövetsége, és itt a támogatásban szerepel, hogy könyvelési költség 13 millió Ft, aztán a Budapesti Szövetségek és Szakszövetségek telefonhasználati kiadásaira 8 millió Ft, tehát el kellene azon gondolkodnia a Fővárosnak, hogy milyen formákat kíván támogatni. Én például azt szorgalmaznám, hogy inkább konkrét dolgokban támogassuk ezeket a szövetségeket, amíg feltételezzük, hogy ezekre szükség van. Amit egyébként sokkal egyszerűbb lenne nekik is elszámolniuk. Nagyon egyszerű példát mondok, mondjuk, a kajakosoknak vennénk hajókat például, vagy a birkózóknak vennénk olyan felszereléseket, amit a tornacsarnokban tudnak használni, és ebben az esetben nem volna itt ez az ügy, hogy fogalmunk nincs, hogy számolják el, meg milyen papírok alapján mondjuk a telefonszámlákat. Ráadásul ez, úgy gondolom, hogy egyébként más szempontból is jó lenne a Fővárosnak, ennek lenne egy reklámértéke is, hogy a Főváros eszközeivel sportolnak a sportolók, ezeket minden versenyen tudnák mutogatni, bekerülhetne a TV-be is, tehát más célja is lehet az adományoknak. Én, ahogy gondolom, hogy addig, ameddig mi pénzeszközöket fogunk átadni ezeknek a szervezeteknek, ezek az itt leírt folyamatok többé-kevésbé, reméljük, hogy kevésbé, de működni fognak. Tehát én azt javaslom, hogy próbáljunk efelé elmozdulni, mert én úgy gondolom, hogy ez a jövő, és nem az ilyen pénz kiosztogatás, és akkor utána itt ülünk, megint nem tudom, hány embert lekötöttünk az ügyosztályról, hány száz munkaórát beleöltünk ebbe a történetbe és végén hozunk egy határozatot, hogy valaki fizessen vissza 3 millió Ft-ot.

Andó Sándor: Hanzély Ákos alelnök úr! 

Hanzély Ákos: Azt kell, hogy mondjam, hogy először is hadd jelezzem azt, hogy némileg másik oldalon is érintett vagyok, mert a Magyar Öttusa Szövetségnek vagyok az alelnöke, és itt az 51. oldalon az Öttusa Szövetség is a 2008-as VB kapcsán meg van említve. Evvel együtt azt mondom, hogy egyet tudok érteni Pajor úr felvetésével, nem biztos, hogy ez a legjobb formája az, hogy a sportot a Fővárosban támogassuk. Hozzá kell azonban tenni, hogy a Fővárosnak létezik egy sportkoncepciója, ami hát így a budapesti sportszövetségeket, azokat valamilyen úton-módon kivételezett vagy támogatandónak tartja, és ennek megfelelően a sportkoncepció alapján a támogatási forma is ezekre a bizonyos budapesti sportszövetségekre összpontosul, ahogy én látom elsősorban. És ennek is leginkább a működési támogatására. Valóban, egyetértve Pajor úrral, szerencsésebb lenne, ha nem szövetségek működését és működési kiadásait támogatnánk, főleg, hogy tényleg itt néhány esetben itt milliós telefonszámlákat és egyebeket támogatunk. Maga a 13 millió Ft, az ugye nem kifejezetten egy szövetségre vonatkozik, hanem a teljes, azt hiszem negyven szövetségnek a könyvelését takarja. Ezen kívül még hozzá kell tenni, hogy ebben az anyagban nincs benne, hogy ezek a szövetségek amúgy egy ingyen helyszínt kaptak a Curia utcában, ahol van egy szép kis létesítményük. Kettős helyzetben vagyok, mert én nem szeretném, hogy úgy mondjam ezek a szövetségeket most nehéz helyzetbe hozni abból adódóan is, hogy magam is sportoltam és jelenleg is sportvezetőként is tevékenykedem, de ugyanakkor valóban érdemes felülvizsgálni a támogatás formáját, de hát ez a fővárosi sportkoncepció felülvizsgálatát jelentené, tehát egy ilyen szempontból egy dominószerűen dőlnének el a dolgok. Most nehéz helyzetben vagyok, hogy milyen formában tudnánk ezt, hogy így mondjam, egy megfogalmazásban ezt érzékeltetni, hogy talán érdemes lenne ezen elgondolkodni, hogy nem lehetne-e ezt másképp, ezt a sportági támogatásokat megvalósítani. Amúgy a másik probléma evvel kapcsolatban, hogy rengeteg támogatást nyújtott ugye korábban nemcsak sportszövetségekre, hanem egyéb ilyen sportrendezvényekre és egyéb területekre a sporttámogatási keret terhére. Ismerem a társadalmi szervezetek működését, az ilyen bürokratikus, nagyon precíz elszámolási kötelezettségeknek nagyon nehezen tudnak általában eleget tenni, állandóan probléma van velük, az elszámolásokkal, a számlák másolataival, a szerződések, azt gondolom, hogy ez a fajta leírás, ami itt végig van sorolva, ez pontosan ezt mutatja, hogy ezek a társadalmi szervezetek, hogy így mondjam, nem igazán tudnak beilleszkedni ebbe az elszámolási rendszerbe. Részben ez annak is köszönhető, hogy talán egy kicsit túl bürokratizált a rendszer, másrészt pedig hát az ő maguk módján ugye, ezt nehezen tudják felvállalni. Pontosan itt a Magyar Öttusa Szövetség kapcsán ugye, ami fölmerült, ugye a bizonyos lovas akadályparkról, meg a német számlának a magyar fordítása, hát ez is csak úgy jelzem, hogy ilyen problémák vannak. Elvileg számomra nem fogadható be, hosszan lehetne ezeket sorolni. Érdemes lenne ezen elgondolkodni, a sportkoncepció felülvizsgálata kapcsán magát a támogatási formát is módosítsuk.

Andó Sándor: Van-e más hozzászólás? Amennyiben nincs, akkor azt a megjegyzést teszem az előterjesztéshez, hogy valóban egy komoly anyag van előttünk, nagyon értőn átvizsgálták a problémát, látszik, hogy sokkal több hiányosság, gond merül fel, mint az ez előtti napirendi pontnál tárgyalt turisztikai támogatásokkal kapcsolatban. Itt végül is a Pajor úr és Hanzély úr is felvetett olyan tartalmú kérdéseket, amelyek az anyagból jól tükröződnek. Bár egy elemet érdemes még ezen túl kiemelni, a BSE-nek a támogatását, amely valójában egy 150 millió Ft-os összeg. Itt egy 30 millió Ft-os összeg jelenik meg, a fennmaradó részt a Főváros tulajdonában lévő közüzemi vállalatok önkéntesen folyósítják a BSE-nek avval a problémával, hogy gyakorlatilag a fővárosi képviselő-testület, de talán a Sport Főosztály sem tudja, hogy valójában ezeket az összegeket, amit majd a közüzemi vállalatok biztosítanak a BSE-nek működés céljára, hogy ténylegesen az elfogadott sportkoncepciónak megfelelően fogják felhasználni? Tehát ez a közgyűlés, az adminisztráció látóköréből kiesik, és van egy álszent megközelítése a dolognak, hogy a költségvetésben a BSE-nek mi 30 milliót biztosítunk, a többit meg majd valahogy a szponzorok megfizetik, és tulajdonképpen ezek a szponzorok időnként a szőnyeg szélére állnak és akkor elmondják, hogy nekik nincs pénzük, de hát azért mégis működtetni kell ezt a Budapesti Sport Egyesületet. Tehát ez a probléma visszaköszön, hogy valahol a szabályozás területén ez nincs megoldva. Hanzély úr részéről felmerült, hogy van egy sportkoncepció, amit célszerű lenne aktualizálni, felülvizsgálni, és ténylegesen az igényeknek, a praktikumnak és a jogszabályi környezethez úgy igazítani, hogy az ténylegesen a Főváros Közgyűlésének a céljait is megvalósítsa, mely célok a sport területén vélhetően megfogalmazódnak a Közgyűlés lehetséges fórumain.  Tehát én azt javaslom a tisztelt Pénzügyi Ellenőrző Bizottságnak, hogy az ellenőrzést vegye tudomásul, fogadja el, és javaslom, hogy értsen egyet a javaslatokban megfogalmazott intézkedések végrehajtásával, illetve kérje fel a Főpolgármester urat, hogy készíttessen előterjesztést a közgyűlés számára a sportkoncepció felülvizsgálatáról, annak aktualizálásáról, a sportrendelet módosításáról. Végül is megfogalmazódott, hogy van egy sportkoncepció, van egy sportrendelet, ennek a végrehajtása történik. A végrehajtás persze bizonyos problémákat felvetett, amire most az ellenőrzés csak azt tudja mondani, amit az előírásoknak, a szabályozásoknak megfelelően kellene végrehajtani. Ez egy szabályossági kérdés, ami a javaslatokban megfogalmazódik, illetve tartalmi kérdés, amit meg lehet majd vitatni közgyűlési szinten, amit Pajor úr és Hanzély úr is felvetett, hogy induljuk el az elejétől, sportkoncepciótól, sportrendelettől, nézzük meg tartalmilag azt, hogy tényleg ezek szolgálják azokat a célokat, amiket a sporttól elvárunk, mint közgyűlési képviselők. Elhangzik olyan megjegyzés, hogy a BSPSZ csak 70%-át használja fel a támogatásnak működési célokra, 70%-ból 50%-ot pedig bérköltségre. Ugyanakkor azt el lehet mondani, hogy a Sport Főosztály igazgatási költségei alacsonyabbak, máshol vannak ezek a pénzek. Nem biztos, hogy összegezve ez megtakarítás lenne, de adott esetben viszont az irányítás szempontjából nem biztos, hogy jó, hogy a hivatalból is tulajdonképpen olyan áltársadalmi szervezetekhez kerülnek a támogatási pénzek, amely gyakorlatilag úgy dolgozik, mint egy hivatal, vagy kellene dolgoznia, csak mégsem tud, mert azt a szakmai teljesítményt, ami elvárható egy hivataltól, az nem várható el egy társadalmi szervezettől. Összefoglalva, két határozati javaslatot javaslok a Pénzügyi Ellenőrző Bizottságnak elfogadni. Egyik határozati javaslat, hogy elfogadja a Pénzügyi Ellenőrző Bizottság a jelentést, másik javaslat pedig, hogy a Pénzügyi Ellenőrző Bizottság felkéri a Főpolgármester urat, hogy aktualizálja a sportkoncepciót, módosítsa a sportrendeletet, és terjessze a Közgyűlés elé. Erre javaslok egy határidőt Sport Főosztály részéről. Zárójelben elmondom, hogy a múlt ciklusban én, mint sport tanácsnok, készítettem egy sportkoncepciót, ami ott van a Sport Főosztálynál, amit persze én a legjobbnak tartok, de ezt még a Sport Főosztály át tudja dolgozni, vagy egy egészen mást tud készíteni, de ténylegesen van egy olyan anyag, amiből ki lehet indulni. Illetve azt lehet mondani, hogy ettől el lehet térni, és ez egy szubjektív megjegyzés, én azt gondolom, hogy ez a szabályozás jelen pillanatban nem szolgálja sem a Főváros érdekeit, sem a sport érdekeit, és valójában tényleg a sok bába közt elvész a sport. De lehet, hogy ebben a kérdésben elfogult vagyok. Zárójelben jegyeztem meg, hogy valójában ez egy örökölt helyzet, ez a sportkoncepció, felteszem, 8-10 évvel ezelőtt került elfogadásra, biztos, hogy sportrendelet időközben került módosításra, most jó lenne ezeket felülvizsgálni, és azt mondani, hogy a gyakorlat az elmúlt időszakban ezeket a problémákat vetette fel, megvizsgáltuk, és azt gondoljuk, érdemes változtatni ezen. Vagy azt mondjuk, hogy ezen nem érdemes, problémák azok vannak, fontos, hogy a belső ellenőrzés ezeket feltárja, szabályosság helyreáll, s tulajdonképpen ezt így kell csinálni a továbbiakban is. Ez is lehet egy végeredmény. Köszönöm szépen. Pajor úr!

Pajor Tibor: Csak egy megjegyzést szeretnék ehhez mondani, de gondolom, hogy evvel a bizottság minden tagja egyetért, ez azt jelenti, hogy a pénzügyi keretek nem csökkennének, hanem minél több pénzt szeretnénk a sportolókhoz eljuttatni. Tehát gondolom, evvel egyetértünk.

Hanzély Ákos: Ugye most a megfogalmazásról beszélhetünk, hogy mi legyen a határozat megfogalmazása. Én úgy tudom, avval, hogy egyébként egyetértek a gondolatmenettel, nem tudom, hogy mondjuk egy Pénzügyi Ellenőrző Bizottság, hogy úgy mondjam, felkérheti-e, vagy utasíthatja-e a Közgyűlést vagy a Főpolgármestert, hogy a sportkoncepciót módosítsa. Tehát azt gondolom, hogy a határozati javaslat ilyen szempontból talán politikailag picit puhábbnak kell, hogy legyen, amennyiben felkérjük a Főpolgármestert, hogy vizsgáltassa felül a sportkoncepciót, és amennyiben indokoltnak látja, abban az esetben módosítsa. Tehát mi, mint Pénzügyi Ellenőrző Bizottság azt gondolom, hogy nem feltétlenül tudunk utasítással módosíttatni sportkoncepciót. Csak egy ilyen puhító javaslatom lenne, tehát az én javaslatom arról szólna, hogy vizsgáltassuk meg a sportkoncepció aktualitását, és amennyiben indokolt, új sportkoncepció kerüljön kialakításra.
Andó Sándor: Én azt gondolom, hogy mi nem tudunk utasítani, tehát szó nincs róla. Fel tudjuk kérni a Főpolgármester urat, másrészt pedig azt, hogy látszik, hogy sportkoncepció bizonyos pénzmozgásokat a társadalmi szervezeteken keresztül kíván eljuttatni a sportszervezetekhez. Tehát látszik, hogy van egy ágazati sportszövetség, van egy sportszövetségek szövetsége, s van egy sporttanács. Azt pénzügyi szakmai szempontból is el lehet mondani, és könnyen felismerhető anélkül, hogy valaki sportolna, hogy van három szervezet, melynek a szereplőik ugyanazok. Sporttanácsban is ugyanazok vannak, mint az ágazati sportszövetségben, s a sportszövetségek szövetségében is ugyanazok vannak. Van három támogató szervezet, amely tulajdonképpen ugyanazt a célt szolgálja, ugyanazon emberek alkotják, és ugyanakkor pedig ugyanattól a szponzortól kapott pénzt próbálják elosztani, és ez a Főváros. Azt gondolom, hogy szakmai szempontból is javasolhatjuk, nem biztos, hogy ez a legjobb szervezeti módszer, különösen akkor, amikor a Budapesti Sportszövetségek szövetsége kvázi úgy működik, mint egy hivatal, ahol nem társadalmi munkában dolgoznak emberek, ahol bért kell biztosítani, és sportigazgatási feladatokat látnak el. Amit persze el kell látni, de megint felmerül a kérdés, hogy ezt talán nem a hivatalban kellene ellátni? Azt gondolom, hogy itt még mindig nem a sportról szól, hanem csak az igazgatásról szól, s az igazgatással kapcsolatban pedig bármelyik bizottságnak lehet véleménye. Azt is gondolom, hogy végül is Pénzügyi Ellenőrző Bizottság, ha ezt a javaslatot elfogadjuk, és felkérjük erre a Főpolgármester urat, azt gondolom, hogy nem léptük túl a működési kereteinket, mert nem azt mondtuk, hogy ez rossz vagy jó, hanem azt mondtuk, hogy ezt a kérdést talán meg kellene vizsgálni. De ha van neked módosító javaslatod… tehát én azt mondom, hogy nem utasítjuk a Főpolgármestert.

Hanzély Ákos: Itt a megfogalmazásról beszélgetünk, tehát a megfelelő szóhasználatról.

Orbán Gyöngyi: Ha már itt a puhításról volt szó, hogy milyen formában fogalmazzuk meg, én azt gondolom, hogy nem felkérni kellene, hanem javasoljuk a Főpolgármester úrnak, hogy vizsgáltassa át a sportkoncepciót, és így a megfogalmazás is finomabb és nyilván ennek eleget fog úgyis tenni.

Andó Sándor: A javasoljuk is jó, bár én azt gondolom, hogy a javasoljuk az szigorúbb, mintha felkérjük, mert a javasoljuk akkor az már majdnem az, hogy utasítjuk, tehát nekem ez a javasoljuk kiváló.

Orbán Gyöngyi: Nekem nem éppen, de mindegy.

Hanzély Ákos: Nekem a felkérjük…… (egyidejű beszéd miatt érthetetlen)

Balog Gábor: Felkérjük finomabb.

Andó Sándor: Mondhatjuk azt, hogy javasoljuk és felkérjük. Pajor úr!

Pajor Tibor: Szerintem nem érdemes finomkodni ebben a dologban, én bármelyiket tudom javasolni, de azért azt gondoljuk meg, hogy a választók tőlünk fogják megkérdezni, hogy egyébként hogy támogatjátok a sportot. És akkor mit mondunk, mint politikusok, hogy kifizettük az X cég telefonszámláját, fizettünk egy könyvelőirodát? Hát ez, ne haragudjatok, ez, én bátrabban is mertem fogalmazni.

Orbán Gyöngyi: Ebben teljesen egyetértek egyébként, hogy nem egy bürokratikus rendszert kell pénzelni, és kifizetni embereket, hanem tényleg a sportolók legyenek a legfontosabbak. Tehát én állok elébe, akkor legyen, a felkérjük, nekem mindegy.

Pajor Tibor: Csak lemegy az ember egy kajakos csapatnak az öltözőjébe, és rohadó falakat lát, miközben egyébként aranyérmek sorozatát hozzák az országnak. Hát ezen változtatni kell, ez nem a telefonszámlák kifizetésén fog múlni.

Andó Sándor: Akkor azt mondom, hogy tulajdonképpen egyetértünk ezekben a határozati javaslatokban. Tudunk a két határozati javaslatra egyben szavazni? Tudunk. Akkor szavazzunk most. Megállapítom, hogy a bizottság a két határozati javaslatot egyhangúan elfogadta. Köszönöm szépen. 

A Pénzügyi Ellenőrző Bizottság a Sport Ügyosztály felügyelete alá tartozó intézményeknek, szervezeteknek nyújtott támogatások ellenőrzéséről készült revizori jelentést tudomásul veszi.
Szavazás: 7 igen,0 nem,0 tartózkodás
Felelős: Andó Sándor
Határidő: azonnal
Határozathozatal módja: egyszerű többségű szavazás

A Pénzügyi Ellenőrző Bizottság felkéri a Főpolgármester urat, hogy vizsgáltassa felül a sportkoncepciót, és amennyiben indokoltnak látja, abban az esetben módosítsa azt.
Szavazás: 7 igen,0 nem,0 tartózkodás
Felelős: Andó Sándor
Határidő: azonnal
Határozathozatal módja: egyszerű többségű szavazás

3. napirendi pont
Ellenőrzési jelentés a Teleki Blanka Közgazdasági Szakközépiskolánál (1095 Budapest, Mester u. 23.) lefolytatott vizsgálatról
Előterjesztő: Sárádi Kálmánné dr.
Előterjesztés előkészítő: Belső Ellenőrzési Osztály

Andó Sándor: Rátérünk a harmadik számú napirendre, Ellenőrzési jelentés a Teleki Blanka Közgazdasági Szakközépiskolánál (1095 Budapest, Mester u. 23.) lefolytatott vizsgálatról. Kérdezem, hogy van-e szóbeli kiegészítés?

Dr. Janza Péter: Ebben az esetben sem kaptunk többlet információt, tehát a jelentés tartalmazza valamennyi általunk ismert tényt.

Andó Sándor: Köszönöm. Van-e megjegyzés vagy kiegészítés? Ha nincs, akkor javaslom a bizottságnak, hogy a jelentést vegye tudomásul a Pénzügyi Ellenőrző Bizottság. Amennyiben módosító javaslat nincs, erre szavazzunk. Megállapítom, hogy a bizottság egyhangúan elfogadta és tudomásul vette a jelentést. 

A Pénzügyi Ellenőrző Bizottság a Teleki Blanka Közgazdasági Szakközépiskolánál (1095 Budapest, Mester u. 23.) lefolytatott ellenőrzéséről készült revizori jelentést tudomásul veszi.
Szavazás: 7 igen,0 nem,0 tartózkodás
Felelős: Andó Sándor
Határidő: azonnal
Határozathozatal módja: egyszerű többségű szavazás

4. napirendi pont
Tájékoztató a Pénzügyi Ellenőrző Bizottság határozatainak végrehajtásáról
Előterjesztő: Sárádi Kálmánné dr.
Előterjesztés előkészítő: Belső Ellenőrzési Osztály

Andó Sándor: Következő a 4-es számmal jelzett Tájékoztató a Pénzügyi Ellenőrző Bizottság határozatainak végrehajtásáról. Gondolom, ebben van a tájékoztatás. Itt is javaslom a tájékoztatás tudomásul vételét. Van-e más megjegyzés evvel kapcsolatban? Ha nincs, akkor a tudomásulvételről szavazzunk most. Köszönöm szépen. Megállapítom, hogy a Pénzügyi Ellenőrző Bizottság egyhangúan tudomásul vette a tájékoztatót.

A Fővárosi Közgyűlés Pénzügyi Ellenőrző Bizottsága a „Tájékoztató a Pénzügyi Ellenőrző Bizottság határozatainak végrehajtásáról” szóló tájékoztatóban foglaltakat tudomásul veszi.
Szavazás: 7 igen,0 nem,0 tartózkodás
Felelős: Andó Sándor
Határidő: azonnal
Határozathozatal módja: egyszerű többségű szavazás

5. napirendi pont
Ellenőrzési jelentés a Fodor József Szakképző Iskola és Gimnáziumnál (1214 Budapest, Tejút u. 10-12.) lefolytatott vizsgálatról
Előterjesztő: Sárádi Kálmánné dr.
Előterjesztés előkészítő: Belső Ellenőrzési Osztály

Andó Sándor: Következik az 5. sz. napirendi pont, az Ellenőrzési jelentés a Fodor József Szakképző Iskola és Gimnáziumnál (1214 Budapest, Tejút u. 10-12.) lefolytatott vizsgálatról. Kérdezem, hogy van-e szóbeli kiegészítés?

Dr. Janza Péter: Nincs.

Andó Sándor: Van-e kérdés? Hanzély Ákos.

Hanzély Ákos: A vizsgálati …… örömmel tapasztaltam, hogy megemlítésre kerül az anyagban a 21. oldalon, hogy a kötelezően közzéteendő anyagok tekintetében a hiányos tájékoztatást észrevételezte a revízió. Ha jól gondolom, ez a 2005-ös információs szabadságra vonatkozó törvényre vonatkozik. Én általában azt tudom, hogy nagyjából semelyik intézménynek ilyen szempontból semmilyen tájékoztatása nincs fenn az interneten. Tehát, hogy ezt egyrészt nagyon örülök, hogy ez megjelenik ebben az anyagban, másrészt talán minden egyes revízió alkalmával ezt vizsgálandónak is tartanám, tehát, hogy ezt külön kihangsúlyoznám, hogy a fontosságát, ugye ez a törvény ez arról szól egyébként, hogy az alapvető közérdekű adatokat a honlapokon nyilvánosságra kell hozni. Többek között a gazdálkodásra, személyi feltételekre, szerződésekre, pályázatokra vonatkozó információkat. Pontosan, mondjuk, egy ilyen iskolák nehéz helyzetben vannak, de lehetőségük van közös ilyen szempontból közérdekű adat vagyonnal közösen gazdálkodni, tehát nem feltétlenül (?) a saját honlapjukra feltenni,  hanem valamilyen egyéb felületre is felrakni, lényeg a lényeg, hogy Budapesten nagyon rossz ilyen szempontból a helyzet, és örülök, hogy ez itt megjelenik, és szeretném azt kérni, hogy minden egyes revízió alkalmával ez a jövőben ez külön kihangsúlyozásra kerüljön, hogy ennek a törvénynek mennyiben felel meg. Ez a kiegészítésem lenne hozzá.

Pajor Tibor: Én evvel egyetértek, azért picit muszáj megvédenem az iskolákat. Az iskolák nagy részénél ez kinn van és a honlapján megtalálható, a másik viszont, amit fontosabbnak tartok, hogy Hanzély úr elvét, úgy gondolom, akkor viszont itt is el kellene az önkormányzatban alkalmazni, tehát itt is akkor a szerződéseket ki kellene tennünk, én gondolom, hogy megismerhetik a városlakók, hogy mely szerződések befolyásolják az ő életüket. Tehát gondolom, hogy egy általános elvként … (zaj)

Andó Sándor: Hanzély Ákos úr!

Hanzély Ákos: A Fővárosban fenn van, egy-két fővárosi cégnél vannak komoly problémák egyébként. Erre vonatkozóan most benn van a Közgyűlés előtt egy előterjesztés, amit mi adtunk be, tehát hogy ez ilyen vegyes képet mutat, van, ahol jól működik, van, ahol semennyire sem működik. Célszerű lenne, ha nyilván a Főváros ilyen szempontból egységes adatkezelési rendszert tudna felmutatni, és minden egyes intézményére és cégére vonatkozóan hasonló elvárásokat fogalmazna meg. Ez például a revízióknál, illetve mondjuk egy premizálásnál vagy akár fegyelmi felelősség keretében is, hogy úgy mondjam, bemutatásra kerülne ennek a fontossága. Tehát én csak azt jeleztem, hogy örülök, hogy itt van, kérném, hogy a későbbi revíziókban is ez mindig merüljön föl, hogy mennyire tesz eleget, és amúgy meg a Közgyűlés evvel reményeim szerint hamarosan foglalkozni fog.

Andó Sándor: Pajor úr!

Pajor Tibor: Bocsánat, csak én nem vitatom, hogy fenn vannak ezek a szerződések, de úgy gondolom, a szerződéseket teljességükben kellene feltenni, tehát amikor például a Vízműveknek – most majd a későbbiekre utalva – fönt van a 20 oldalas szerződése, és nincsen mellé tűzve mondjuk,  a szindikátusi szerződés vagy az egyéb mellékletek, akkor elég nehéz azt mondani, hogy egyébként egy budapesti lakos teljes egészében át tudná nézni, hogy egyébként mi befolyásolja az ő életét. Tehát én úgy gondolom, hogy teljességében kellene ezeket a dolgokat kitenni. 

Andó Sándor: Volt ott jelentkezés? Igen? Van itt szakértői hozzászólás? Nincs. De mintha láttam volna egy jelentkezést. Jó. Na, most én úgy emlékszem, hogy közgyűlési rendelet is van evvel kapcsolatban, hogy a cégekre is vonatkozóan ezt a kötelezettséget előírja.

Hanzély Ákos: Én nem találtam ilyet. 

Andó Sándor: Úgy emlékszem, hogy 2010 júliusában ……. (zaj). Jó, megnézzük. Senki nem erősít meg engem. 

Dr. Janza Péter: Elnézést, kérek, mi ellenőrzési jogkörünkbe csak a Főváros tulajdonában lévő, és üzemeltetésében lévő cégek tartoznak, tehát amelyik 99 évre működésbe át lett adva, azokat mi nem tudjuk befolyásolni. Tehát oda nem megyünk ellenőrizni. 

Pajor Tibor: Vízművekre vonatkozik.

Dr. Janza Péter: Vízművek, Gázművek, Elektromos Művek, tehát a „művek”.

Hanzély Ákos: Jó, hát erre, bocsánat, ezekre elméletileg a közérdekű adatszolgáltatási törvény vonatkozik, tehát kérdést föl lehet nekik tenni, és elméletileg kötelesek arra írásban válaszolni. 

Andó Sándor: Úgy emlékszem, ezek a cégek végül is többségi tulajdonban vannak a Fővárosnál, sőt, azt is gondolom, hogy adott esetben ezt, ha közgyűlési döntés van erre, akkor ezt érvényre tudja juttatni, hogy ezekre a cégekre is megtörténjen az ellenőrzés, ha éppen erre igény van. Vagy ezt nem jól tudom?  

Dr. Janza Péter: A tulajdon az rendben van, csak üzemeltetésre át lett adva annak a cégnek, aki megnyerte az üzemeltetését. Igaz, hogy kisebbségi tulajdonban van, de az üzemeltetési jog nála van, tehát abba mi ellenőrizni nem tudunk.

Pajor Tibor: Csak kérdezem, megakadt a fülemben, hogy 99 év, ez melyik cégeknél van ez a 99 év? Vagy ez csak egy ilyen…

Dr. Janza Péter: Ezt csak úgy mondtam. Nem tudom pontosan, elnézést kérek, hogy hány évre adták át, az előkészítő tárgyalások során fölmerült a 99 év is az Elektromos Művek tekintetében, arra emlékeztem vissza, hogy mi lett végül a szerződésben ……… (zaj).

Andó Sándor: Javaslom, hogy térjünk vissza a Fodor József Szakképző Iskola és Gimnázium ellenőrzési jelentésére, evvel kapcsolatban javaslom Pénzügyi Ellenőrző Bizottságnak, hogy a jelentést vegye tudomásul. Ehhez képest Hanzély Ákos úr, ami megjegyzést tett, én úgy gondolom, hogy ha igényli, szavaztatok róla, de itt végül is elhangzott, hogy ez mindig is tárgya az ellenőrzésnek. 

Pajor Tibor: Szeretném kérni, hogy az úrnak az utóbbi mondata, ez a 99 évre, hogy ez szó szerint szerepeljen a jegyzőkönyvben.

Andó Sándor: Na jó, de ugyanakkor viszont a belső ellenőrzés képviselője elmondta, hogy humorral fűszerezte a hozzászólást.

Pajor Tibor: Persze, persze, semmi gond.

Andó Sándor: Balog úr!

Balog Gábor: Akkor a teljesség igényével, ha már az a mondat, szó szerint szerepel, akkor szerepeljen ennek a mondatnak a magyarázata is, hogy nehogy az jöjjön ki belőle, hogy 99 évre, zárójelben a persze tréfának szántam, nehogy az jöjjön ki belőle, hogy ……… (zaj)

Pajor Tibor: Persze, legyen az egész egyben, persze.

Andó Sándor: Tehát végül is itt a megjegyzésekből kiderült, hogy általánosságban nincs ismerete sem a szakértőknek, sem a bizottságnak, pontosan milyen időszakra vonatkozik az üzemeltetési szerződés, de azt teljes bizonyossággal állítjuk, hogy nem 99 évre.

Pajor Tibor: Jó, persze, költői túlzás. Ezt én értem, semmi gond.

Andó Sándor: Jó. Akkor szavazzunk, vagy szavaztunk már?

Többen egyszerre: Még nem.

Andó Sándor: Szavazzunk a tudomásulvételről. Úgy látom, hogy egyhangúan elfogadta a bizottság, 

 
[bookmark: H26F]26/2011.(03.22.) Pénzügyi Ellenőrző Bizottság határozata 
A Pénzügyi Ellenőrző Bizottság a Fodor József Szakképző Iskola és Gimnáziumnál (1214 Budapest, Tejút u. 10-12.) lefolytatott ellenőrzéséről készült revizori jelentést tudomásul veszi.
Szavazás: 7 igen,0 nem,0 tartózkodás
Felelős: Andó Sándor
Határidő: azonnal
Határozathozatal módja: egyszerű többségű szavazás
[bookmark: H26T][bookmark: N5T][bookmark: N6F]

6. napirendi pont
Javaslat a Pénzügyi Ellenőrző Bizottság Szervezeti és Működési Szabályzatának módosítására
Előterjesztő: Andó Sándor
Előterjesztés előkészítő: Pénzügyi Ellenőrző Bizottság

Andó Sándor: Áttérünk a Javaslat a Pénzügyi Ellenőrző Bizottság Szervezeti és Működési Szabályzatának módosítására. Ebben a Pénzügyi Ellenőrző Bizottság szabályzata módosul, csak egy személyi változás történik, teljesen formai ez a szabályzat-módosítás. 

Balog Gábor: Én csak a nevemből egy „h” betű törlését kérem, csak kérték, hogy ezt hivatalosan is kérjem.

Andó Sándor: Akkor ezzel a módosítással, Balog úr „h”-jával.

Fekete László: Elfogadjuk-e a módosítást? (nevetés)

Balog Gábor: Igen, ez egy jó kérdés!

Andó Sándor: Egyszerűség kedvéért ezekről a módosításokról most…

Hanzély Ákos:  Bocsánat, hogy tényleg csak annyi történt, semmi változás, csak annyi….

Bajorné Vágó Katalin: Szentes úr, személyi változás.

Andó Sándor: Szavazzunk most, illetve Balog úr nevére is. Egyhangú. Köszönöm.

Balog Gábor: Köszönöm a bizottságnak, hogy hozzájárult.

 
[bookmark: H27F]27/2011.(03.22.) Pénzügyi Ellenőrző Bizottság határozata 
A Fővárosi Közgyűlés Pénzügyi Ellenőrző Bizottsága a Szervezeti és Működési Szabályzatának módosítása tárgyában tett javaslatot, a mellékletben részletezett tartalommal elfogadja.
Szavazás: 7 igen,0 nem,0 tartózkodás
Felelős: Andó Sándor
Határidő: azonnal
Határozathozatal módja: minősített többségű szavazás
[bookmark: H27T][bookmark: N6T][bookmark: N7F]

7. napirendi pont
Mobiltelefon biztosítása
Előterjesztő: Andó Sándor
Előterjesztés előkészítő: Pénzügyi Ellenőrző Bizottság

Andó Sándor: Következő napirend: Mobiltelefon biztosítása. A Pénzügyi Ellenőrző Bizottságnak két főállású munkatársa van, jellemzően a bizottságoknak három főállású munkatársa van. A bizottságnak volt olyan időszaka, amikor egy főállású munkatársa volt, most nagyon örülök, hogy két főre növekedett, és a bázis évhez képest ez növekedést nem mutat a keretösszegben. Javaslom a bizottságnak, hogy a határozati javaslatot fogadja el. Hanzély Ákos úr, Balog úr!

Balog Gábor: Én csak azt hittem, hogy szavazunk.

Hanzély Ákos: Nincs különösebb ellenvetésem, csak megjegyezném, hogy ezt a 80 ezres keretösszeget kicsit magasnak tartom, különösen úgy, hogy átnézve itt a számlákat, ki se lehet jönni.(zaj)

Andó Sándor: Ez három főé egyben.

Hanzély Ákos: Akkor visszavontam.

Bajorné Vágó Katalin: Még annyi, hogy ezt nem kötelező elkölteni, maradni fog és azt át lehet csoportosítani.

Hanzély Ákos: Három fő, rendben.

Andó Sándor: Akkor szavazzunk most. Megállapítom, hogy egyhangú. 
 
[bookmark: H28F]28/2011.(03.22.) Pénzügyi Ellenőrző Bizottság határozata 
A Fővárosi Közgyűlés Pénzügyi Ellenőrző Bizottsága a Mobiltelefon biztosítása tárgyában tett javaslatot, a mellékletben részletezett tartalommal elfogadja.
Szavazás: 7 igen,0 nem,0 tartózkodás
Felelős: Andó Sándor
Határidő: azonnal
Határozathozatal módja: egyszerű többségű szavazás
[bookmark: H28T][bookmark: N7T][bookmark: N8F]

8. napirendi pont
Tájékoztatás a Pénzügyi Ellenőrző Bizottság 2010. évi költségvetésének IV. negyedévi előirányzatának felhasználásáról
Előterjesztő: Andó Sándor
Előterjesztés előkészítő: Pénzügyi Ellenőrző Bizottság

Andó Sándor: Áttérünk a nyolcas számmal jelzett előterjesztésre, amely tájékoztatás a Pénzügyi Ellenőrző Bizottság 2010. évi költségvetésének IV. negyedévi előirányzatának felhasználásáról. Akkor, amikor ezt terveztük, akkor szó volt arról, hogy várhatóan ezt nem fogjuk teljes egészében elkölteni. Látszik, hogy van pénzmaradvány, ezt a pénzmaradványt nem kapta meg 2011. évre a bizottság, tehát végül is ez a nagy költségvetést gazdagítja, illetve a pénzmaradvány elszámolásánál még szóba kerülhet a pénzmaradvány görgetése, de pontos információm nincs. Tehát ez tényadatokat rögzít. Javaslom az elfogadását a tájékoztatásnak. Van-e kérdés, van-e megjegyzés? Akkor szavazzunk most. Megállapítom, hogy egyhangú. A bizottság elfogadta a tájékoztatást.  
 
[bookmark: H29F]29/2011.(03.22.) Pénzügyi Ellenőrző Bizottság határozata 
A Pénzügyi Ellenőrző Bizottság úgy dönt, hogy a Bizottság 2010. évi költségvetésének IV. negyedévi előirányzatának felhasználására tett javaslatot az 2. sz. mellékletben részletezett tartalommal elfogadja.
Szavazás: 7 igen,0 nem,0 tartózkodás
Felelős: Andó Sándor
Határidő: azonnal
Határozathozatal módja: minősített többségű szavazás

9. napirendi pont
Javaslat a Pénzügyi Ellenőrző Bizottság 2011. évi költségvetési előirányzatának felhasználására
Előterjesztő: Andó Sándor
Előterjesztés előkészítő: Pénzügyi Ellenőrző Bizottság

Andó Sándor: 9-es, javaslat a Pénzügyi Ellenőrző Bizottság 2011. évi költségvetési előirányzatának felhasználására. Az elfogadott költségvetési rendelet paraméterein belül a bizottságoknak biztosított keretösszegen belül van tervezve, a Pénzügyi Főosztállyal együttműködve, azokra a címekre, amelyek járatosak. Az előirányzatok keretösszegek. Kérdezem, hogy kérdés van-e? Megjegyzés? Hozzászólás? Amennyiben nincs, akkor a bizottság 2011. évi költségvetési előirányzatának felhasználására tett javaslatot az 1. számú mellékletben részletezett tartalommal elfogadja. Erről szavazzunk most. Ellen? Tartózkodott? Megállapítom, hogy egyhangú. Köszönöm. 
 
[bookmark: H30F]30/2011.(03.22.) Pénzügyi Ellenőrző Bizottság határozata 
A Fővárosi Közgyűlés Pénzügyi Ellenőrző Bizottsága a Bizottság 2011. évi költségvetési előirányzatának felhasználására tett javaslatot az 1. sz. mellékletben részletezett tartalommal elfogadja.
Szavazás: 7 igen,0 nem,0 tartózkodás
Felelős: Andó Sándor
Határidő: azonnal
Határozathozatal módja: minősített többségű szavazás
[bookmark: H30T][bookmark: N9T][bookmark: N10F]

10. napirendi pont
Klímaberendezés beszerzése
Előterjesztő: Andó Sándor
Előterjesztés előkészítő: Pénzügyi Ellenőrző Bizottság

Andó Sándor: Következik a Klímaberendezés beszerzése c. előterjesztés. Ide lenne egy klíma, ez a cél. Ez az előbb elfogadott költségvetésbe be van tervezve. Ez nem azt jelenti, hogy a bizottságnak így kellene dönteni. 

Bajorné Vágó Katalin: Költségvetésben nevesítve nincs, átcsoportosítással történne házon belül.

Andó Sándor: Nevesítve nincs, úgy értettem, hogy a költségvetési rendeleten túl, vagy az elfogadott költségvetési előirányzatokon túl többlet költségigény nincs. Azt gondolom, hogy az lenne igazán jó, ha minden irodában lenne klímaberendezés. Az előző ciklusban itt a fenti emeleten voltam, ott mindhárom helyiségben volt klíma. Oda már nem kell klímaberendezés. Azt gondolom, ez egy jó dolog. Szép lassan mindenhol lesz. (nevetés) Pajor úr!

Pajor Tibor: Igazándiból persze nyugodtan mehet a klíma, csak szeretném majd azt is végiggondoltatni a bizottsággal, hogy lehet, hogy kellene egy nagy teljesítményű fénymásoló gép is egyébként, mert vannak olyan mennyiségű anyagok például ez a szerződés, amit CD-én megkaptunk, hogy gyakorlatilag nem tekinthető át számítógépen.

Bajorné Vágó Katalin: Ezt a nyomda szokta csinálni, frakciók is lemehetnek a nyomdába, kitöltik a megrendelőt, és a nyomda elkészíti határidőre. Lenn van egy csomó nagy teljesítményű, színes másoló, nagyon jó minőségű, szinte nyomdai gépek. Tehát nagyon felszerelt a hivatal nyomdája és nagyon gyorsan dolgoznak a kollégák.

Andó Sándor: Ez az egyik igazság, a másik pedig az, hogy van egy olyan törekvés, hogy minden elektronikus úton történjen, és mindenki a saját igénye szerint rakja át papírra. Evvel kapcsolatban várhatóan lesz egy közgyűlési rendelet is, a papír visszaszorítására. 

Bajorné Vágó Katalin: Még annyit szeretnék jelezni, hogy állítólag a Testületi Információs Rendszer kb. két hét múlva mindenki számára elérhető lesz a Budapest honlapon. Ettől kezdve nem küldenénk el e-mailben, hanem ott mindenki megtekintheti a bizottsági anyagot. Papír alapon, aki kéri, annak elküldjük. Meghívót természetesen mindenki megkapja e-mailben.

Orbán Gyöngyi: Erre határozat született, vagy csak tájékoztatás?

Bajorné Vágó Katalin: Nem született, tájékoztatás, nekünk is szóltak. Erről kéne majd dönteni. Elektronikus megküldéssel az anyagok mérete miatt problémáink szoktak lenni. Előfordul, hogy nem megy át. A Testületi Információs Rendszernél ilyen jellegű probléma nincs.

Andó Sándor: Azt mondom, hogy az Egyebekben erről majd lehet beszélni, ehhez a témához kis mértékben kapcsolódott, hogy Pajor úr felvetette a fénymásoló kapacitás növelését. Azt gondolom, hogy erre térjünk vissza az Egyebekben, vannak különböző szempontok. Azt gondolom, hogy a TIR-nek a hozzáférése a képviselők részéről nagyon jó dolog, mert azt tesz vele, amit akar, azt néz meg, amit akar, tehát ennél jobb nincsen, de ha igénylik, hogy e-mailen kapják, akkor megkapják e-mailen. E-mailt küldeni nem gond, semmi probléma nincs vele, de szerintem az Egyebekben beszéljünk erről. Jelen napirendi pontunk a klíma berendezés, javaslom, hogy akkor, amikor ilyen nagy létszámban, ebben a kis helyiségben vagyunk, jó szolgálatot fog tenni, és javítja a közérzetünket. Amennyiben más hozzászólás nincs, akkor szavazzunk a határozati javaslatról. Megállapítom, hogy egyhangú, a Pénzügyi Ellenőrző Bizottság a határozati javaslatot elfogadta.
 
[bookmark: H31F]31/2011.(03.22.) Pénzügyi Ellenőrző Bizottság határozata 
A Fővárosi Közgyűlés Pénzügyi Ellenőrző Bizottsága a Klímaberendezés beszerzése tárgyában tett javaslatot, a mellékletben részletezett tartalommal elfogadja.
Szavazás: 7 igen,0 nem,0 tartózkodás
Felelős: Andó Sándor
Határidő: azonnal
Határozathozatal módja: egyszerű többségű szavazás

11. napirendi pont
Egyéb

Andó Sándor: Két anyag került kiosztásra. Volt egy tájékoztatás, amit végül nem vettünk napirendre, mert most került kiosztásra. Pajor úr volt a kezdeményezője, és Pajor úr egy kicsit indignálódva jegyezte meg, hogy ez is most került kiosztásra. Igaza van, és valójában ő kezdeményezte, tehát legyen ideje, hogy ezt a tájékoztatást megfelelően át tudja tanulmányozni, a következő bizottsági ülésen fogjuk napirendre tűzni.

Bajorné Vágó Katalin: A tájékoztatót mindenkinek megküldtük e-mailben.

Andó Sándor: Megkapták e-mailben, meghívóban szerepelt, de azt az észrevételt tudomásul vettem, hogy ez már időn túl érkezett, és az SzMSz szerint ez nem tűzhető napirendre, illetve, ha a bizottság úgy dönt, tűzzük napirendre, persze napirendre tűzhető. De azért nem terjesztettem elő, mert Pajor úr kezdeményezte, hogy ez a tájékoztatás meglegyen, ő pedig megkifogásolta most, hogy későn kapta kézhez, tehát hatáskörömben nem javasoltam a bizottságnak, hogy vegye napirendre. Kérem Pajor úr által beterjesztett két anyagot! Tisztelt Bizottság! Különösebben nem azért, hogy vitát provokáljak, és maximálisan Pajor úr törekvéseit támogatva, de ugyanakkor viszont én annyira egyértelműen ezt nem látom, mint ahogy Pajor úr ezt kezdeményezi.  Tehát vegyük először a FOK-kal kapcsolatos javaslatot. Semmiképpen nem gondolom, hogy egy ilyen előterjesztést nem lehet megtenni, de ugyanakkor mégis azt gondolom, hogy a non-profit kft. felügyelő bizottságának pontosan az a feladata, hogy ha akar egy vizsgálatot, akkor szakértőt fogad, elvégezteti, és így tovább. Tehát foglalkozik az üggyel. Az, hogy nekünk adott esetben, ha számos tulajdonunkban lévő vállalat, akiknek számos ügyük van, számos peres ügyük van, nem ritka egy fővárosi cégnek mondjuk, százas nagyságrendű peres ügye van, ami folyamatban évek alatt, mint a saláta, egymásra rakódik, nem fejeződött be, a bírósági gyakorlat mellett 4-5 évig is elhúzódnak. Tehát ha ezeket az ügyeket még esetlegesen a Pénzügyi Ellenőrző Bizottság is megvizsgálná, azt nehezen tudom elképzelni. Továbbá a FOK-nak a felügyelő bizottsága nem áll kapcsolatban a Pénzügyi Ellenőrző Bizottsággal. A FOK felügyelő bizottsága kapcsolatban áll a főpolgármesterrel, aki a tulajdonosi képviseletet ellátja. Tehát, ha van egy ilyen igény a felügyelő bizottság részéről, akkor megkeresi levélben a főpolgármestert, és ha a főpolgármester úgy gondolja, hogy ebben az ügyben egy célellenőrzést kell tenni, akkor meg fogja tenni az intézkedést. Azt is gondolom, hogy a felügyelő bizottságnak persze abban lenne szerepe, hogyha tényleg van egy 200 milliós követelés vele szemben, akkor azt céltartalékba betervezné, és ha erre nincs ekkora összege, persze megkeresné a tulajdonost, hogy a költségvetésben tudja tervezni. Azt gondolom, hogy a felügyelő bizottságnak rendkívüli felelőssége van, rendkívüli feladatai vannak, de a felügyelő bizottságnak nincs arra lehetősége, hogy felkérje a Pénzügyi Ellenőrző Bizottságot. Arra van lehetősége, hogy Pajor Tibor alelnök úr konkrét javaslatot tesz a Pénzügyi Ellenőrző Bizottságnak, s mégpedig azt, hogy előterjesztésben bemutatja, hogy ő azt javasolja, hogy ebben a non-profit kft-nél viszont kell szabályossági ellenőrzés, tartalmi ellenőrzés, megindokolja, hogy miért, bizottság ezt megvitatja, dönt, és felkéri a főpolgármestert, hogy megfelelően járjon el ebben az ügyben. Ilyen módon ezt nem elégíti ki ez a javaslat, mert ebből az égvilágon semmi nem derül ki. Jobban mondva, egy laikusnak (ez alatt olyan embert értek, aki nem tagja a felügyelő bizottságnak) nem sok derül ki. Ebből az derül ki, hogy van egy jogvita, és ez a jogvita alapos vagy nem alapos, ezt döntse el a Pénzügyi Ellenőrző Bizottság. Ez biztos, hogy nem hatásköre a Pénzügyi Ellenőrző Bizottságnak, mert nem jogi ügyekkel foglalkozik. Tehát összességében nem zárom ki, hogy úgy, mint képviselő, vagy úgy, mint alelnök Pajor úr egy előterjesztést készít, a bizottság azt megvitatja. De ebben a formában formailag sem, tartalmilag sem megfelelő az előterjesztés. Pajor úr, nem tudom, hogy elfogadod-e a véleményemet?

Pajor Tibor: Elfogadom, és beadjuk a főpolgármester úrnak ezt. Rövidre zártuk a történetet.

Andó Sándor: Köszönöm szépen, akkor ez így jó?

Pajor Tibor: Igen.

Andó Sándor: A másik anyag szintén Pajor úré, tényleg azt mondom, Pajor úr nagyon termékeny, csak dicsérni tudom a szorgalmát, és semmiképpen nem akarom, hogy elvegyem a kedvét, avval, amit mondani fogok. Tehát a „Pénzügyi Ellenőrző Bizottság felkéri a főpolgármestert, hogy a bizottság tagjainak számára biztosítsa az alábbi adatokhoz való hozzáférést”. És akkor itt jön a felsorolás. Azt gondolom, hogy ezekhez az adatokhoz minden képviselőnek joga van, jogosult megkapni, adott esetben meg is kérheti, személyesen odamehet a Csatornázási Művekhez, a Vízművekhez, és mondhatja, hogy ezeket az adatokat kérem. Tehát biztos, hogy ezeket az adatokat meg tudja kapni. Viszont azt mondani, hogy a Pénzügyi Ellenőrző Bizottság, aki még nem tárgyalta az ügyet, a felsorolt adatokat kérje meg, mi vakon bízunk Pajor úrban persze, hogy ezeket kell megkérni, de én inkább azt javasolnám, hogy arról döntsünk, hogy mikor vesszük napirendre a Vízművek és a Csatornázási Művek szerződéseiről szóló anyagot, amelyet már a bizottsági tagok megkaptak, vélhetően áttanulmányoztak. Lesz egy napirend, amelyben ezt megtárgyaljuk, s napirenden belül a bizottság tényleg meggyőződik arról, hogy még ezek az adatok kellenek ahhoz, hogy valamilyen értékítéletet kialakítson, vagy azt mondja a bizottság, hogy lehet, hogy ezek az adatok nagyon fontosak, de ahhoz, hogy az értékítéletet kialakítsuk, vagy egy ilyen mélységben már nem, tehát sokféle megoldás lehet. Illetve még az is lehet, hogy időközben egészen más véleményre jutunk. Ugyanakkor meg azt mondom, hogy tulajdonképp a Pajor úr nyitott ajtókat dönget, mert ő, mint bizottsági tag, ezeket meg tudja kérni hivatalosan, úgy, mint Pajor Tibor bizottsági tag. Nem tudom azt javasolni, hogy a Pénzügyi Ellenőrző Bizottság, mint bizottság hozzon egy határozatot, mert valójában az alapszerződést nem tárgyaltuk. Azt én a sajtóban hallom, hogy a Jobbik már vizsgálja ezeket a szerződéseket. Én ennek örülök, mert végül is ténylegesen ezeket az adatokat Pajor úr rendelkezésére bocsátottuk, ezt ő tovább vitte, és egyre inkább itt másokat is be tudott vonni a munkába. De most szeretnénk felvenni a lépést Pajor úrral, és azt javaslom a bizottságnak, illetve kérdezem, hogy következő bizottsági ülésen napirendre tűzzük a Vízművek és Csatornázási Művek szerződéseit, vagy még halasszuk a továbbiakban? És ha a bizottság viszont azt mondja, hogy bizottsági tárgyalás nélkül ezeket az adatokat kérjük meg, én ezt felteszem szavazásra. 

Hanzély Ákos: Pajor urat kérdezném, mert egyébként valóban akceptálandó elnök úrnak a javaslata abban a tekintetben, hogy nézzük át magát a szerződést, beszéljünk róla, és ez alapján határozzuk meg, hogy milyen további információkat szeretnénk kérni. Két hét múlva lesz, gondolom, mert, hogy két hét múlva várható, két-három hét a következő közgyűlés, amiről még pontos adatunk nincsen, de úgy tudom, hogy április elején lesz a következő.

Orbán Gyöngyi: Hatodika.

Hanzély Ákos: Hatodikára van betervezve, még ha csúszik is egy hetet, az 2-3 hét. Tehát kérdezem Pajor urat, hogy amúgy én abszolút támogatandónak tartom nyilvánvalóan a vizsgálat lefolytatását, ez a két hét ez így belefér még?

Pajor Tibor: Én azt gondolom egyébként, hogy lehet, hogy egy három-négy hetes intervallumot kellene inkább beiktatni, feltételezve, hogy ezeket az anyagokat meg fogjuk kapni, és ez nyilván bővíti azt a CD-én lévő adatmennyiséget. És én úgy gondolom, hogy ezt az egész témát egy külön bizottsági ülésen kellene tárgyalni. Ez egy akkora falat, hogy nem lehet 15. napirendi pontként külön tárgyalni. Én úgy gondolom, hogy ez egy olyan horderejű dolog, ami majdnem kétmillió embert érint Budapesten, nagyon sokan várnak erre, hogy megismerjék, hogy milyen szerződést kötöttek itt eleink. Mindenféleképpen ezért külön ülést javaslok, s annak az ülésnek az időpontját döntsük el két hét múlva akkor gyakorlatilag, de én mondom, hogy egy hónapon belül, tehát nem egy áttekinthetetlen anyag ez, egy hónapon belül ezt én lebonyolíthatónak tartom. Szeretném jelezni, hogy a Vízművekkel kapcsolatban nem csak én kértem ki anyagot, hanem mások is, a felügyelő bizottsági tagok, Csatornázási Műveknél szintén. Tehát én azt mondom, hogy döntsünk erről a határozati javaslatról, amit én beadtam, nem tudom, hogy szükséges-e hozzá egyébként indoklást fűzni, de akik már belemélyedtek ebbe a szerződésbe, azok azt pontosan látják, hogy a konkrét összegek így nincsenek benne, hanem mindenféle képletekkel kiszámolandó dolog, és hát egyikünk se Vízművek meg Csatornázási Művek, ezért gondoltuk, hogy részletesen, évekre tételesen lebontva kérnénk ezeket az összegeket. Így a bizottság egy pillanat alatt át tudja tekinteni, hogy milyen pénzek mozogtak itt a két cégnél. Úgy gondoljuk, hogy az is fontos, hogy ezeknek a cégeknek az ingatlangazdálkodására is valamelyest rálássunk, ezért van benne az, hogy tételesen, helyrajzi szám szerint kérjük, hogy milyen ingatlanokat adtak, vettek ezek a cégek az elmúlt évek során. Szeretnénk tudni, hogy milyen szerződések vonatkoznak jelenleg élő szerződések is ezeknél a cégeknél. Én úgy gondolom, hogy egy rálátáshoz ezek elengedhetetlenül szükséges alapadatok. Tehát nem azt kértük, hogy az összes jegyzőkönyvet, nem tudom, az elmúlt 15 évben ezeknél a cégeknél született, hanem mondjuk egy listát, hogy egyáltalán amiből meg tudjuk nézni adott esetben, mondjuk a Vízművek milyen ingatlant értékesített. 

Fekete László: Egyrészt tudtommal a Budapesti Városüzemeltetési Központ is foglalkozik evvel a kérdéssel, tehát nem jó dolog, hogy egymással párhuzamosan, több helyen vizsgáljuk ezeket a dolgokat. Esetleg a kettő közti kommunikációt sem ártana intenzívebbé tenni. Az egésznek a lebonyolításáról viszont meggyőződésem, hogy erre egy ülés nem lesz elég. Tehát ez nem egy egyfordulós dolog lesz. Tehát én azt javaslom, hogy akkor viszont tényleg minél hamarabb, mondjuk, két héten belül kezdjünk el, és határozzuk meg a további bekérendő anyagokat, mert azt sem hiszem, hogy itt most egy ilyen állandó levelezésbe kéne kezdeni, hogy most Pajor úr kér egy csomó anyagot, aztán utána Hanzély úr kér másik három adatot, aztán utána elnök úr még négyet. Tehát én azt mondom, hogy tartsunk egy fordulót erről, ott határozzuk meg a bekérendő anyagok listáját, és utána tartsunk még egy fordulót, amikor annak alapján valamilyen döntésre tudunk jutni. Én ezt így flottabbnak érzem. 

Andó Sándor: Orbán Gyöngyi jelentkezett.

Orbán Gyöngyi: Köszönöm. Hát a kolléga az előbb említette, hogy a Budapesti Városüzemeltetési Központ ezt valószínűleg, nem tudom konkrétan, de biztos vagyok benne, hogy ellenőrzi. Nekem az lenne a javaslatom, hogy mielőtt ezeket a dokumentumokat itt ismételten kikérnénk, mert lehet, hogy ők már kikérték, ezeket a dokumentumokat kikérnénk, hát valamilyen úton-módon a Pénzügyi Ellenőrző Bizottság keresse meg a Városüzemeltetési Központot, és ami információjuk nekik már megvan, akkor fölösleges köröket ne fussunk, hogyha ezt lehet. Szerintem meg lehet ezt oldani, de én úgy tudom, hogy ők minden egyes Főváros által üzemeltetett cégnél ellenőrzéseket végeznek. Tehát nem vagyok benne biztos, hogy feltétlenül ilyen nagy volumenben a mi dolgunk az, hogy ezt megtegyük. Pont ezért hozták létre ezt a szervezetet. Tehát én nem hiszem, hogy nekünk kell ezt fölvállalni. Nyilván, a kérdéseket, hogyha vannak, akkor azt föl lehet tenni, csak volumenében én úgy gondolom, ha már valami tisztázódott, akkor az ott van készen tálcán, és nem kell még fölösleges köröket fussunk.

Andó Sándor: Jó. Tehát itt végül is ezt én úgy értem, amit Orbán Gyöngyi javasol nekünk, hogy vegyük fel a kapcsolatot a Budapesti Városüzemeltetési központtal, és kérjük be tőle azokat az anyagokat, amelyek már ebben esetleg készítettek, megállapítottak, azért vélhetően még erre azt fogják válaszolni, hogy még dolgoznak rajta. Én azt gondolom, hogy nem biztos, hogy párhuzamosan dolgozunk, mert lehet, hogy nekünk a szempontjaink másak, meg esetleg átfogóbb, de ugyanakkor viszont avval a javaslattal azt mondtam én is, hogy egy fordulót tartsunk, és akkor összegezzük, hogy milyen kérdések vannak, és ezeket tegyük föl. És ezekre a kérdésekre a választ kötelesek megadni. Ez egyértelmű, de azért elég nevetséges az, hogy ha mindig utólag, na, még ezt akarjuk, meg még azt akarjuk. De lehet, hogy nem nevetséges. Bocsánat. Pajor úr!

Pajor Tibor: Ugye a történet arról szól, hogy aki megnézte a CD-t, lehet, hogy levont olyan következtetéseket, nem tudom, hogy nem biztos, hogy ez az anyag teljes, és nem véletlenül kérünk mi teljességi nyilatkozatot ehhez az egész témakörhöz. Amit itt kérünk egyébként, szerintem már mennyiségében nem egy olyan nagy anyag, tehát nem hiszem, hogy a bizottságra újabb terheket fog róni, de én azt gondolom, hogy maga a vizsgálathoz viszont, elengedhetetlenül szükséges. Most természetesen bármelyik bizottsági azt mondja, hogy ő még ezt szeretné megnézni, azt szeretné, akkor én azt támogatom, tehát azért vagyunk, azért kapjuk a tiszteletdíjat, hogy ezekben a dolgokban lépkedjünk. Lehet, hogy most ez egy nagyobb falat, lehet, hogy többször kell tárgyalni, lehet, hogy három ülésre fog ez széthúzódni, én ezt nem vitatom, de én úgy gondolom, hogy ez ennek a bizottságnak a feladata, hogy más szervezetek egyébként milyen módon közelítik meg azt a témát, az egy dolog. Feltételezem, hogy jórészt szakmai elvek szerint, nálunk meg szakmai és politikai elvek is kell, hogy működjenek. Én azért kérem a bizottságot, hogy ezt a határozati javaslatot fogadja el, ez két részből áll, az egyik maga egy adatbekérés, a másik meg a lap alján, hogy arra az ülésre, amelyen ezt tárgyalni fogjuk, szeretném, hogy Demszky Gábor is vegyen részt, hisz ezeket a szerződéseket annak idején ő írta alá, és lennének személy szerint nekem kérdéseim evvel kapcsolatosan, amit neki szeretnék föltenni.

Andó Sándor: Hol van a Demszky javaslat?

Fekete László: Legalul, utóirat.

Pajor Tibor: Az legalul, ez két javaslat lenne, az egyik a konkrétumok, a másik pedig, hogy főpolgármester úr hívja meg a bizottsági ülésekre vagy ülésre a korábbi főpolgármestert.

Andó Sándor: Erre csak azt mondom, hogy a bizottság bárkit meghívhat, ha eljön, elfogadja a meghívást, azt szeretettel tudjuk fogadni, a bizottságnak nyilvánosak az ülései, de Demszky Gábor már a bizottsággal, a közgyűléssel semmilyen jogviszonyban nem áll.

Pajor Tibor: Azért írjuk így, hogy felkérés, hogy hívja meg.

Andó Sándor: Más javaslat? Tehát akkor összefoglalóan, van itt két határozati javaslat, és Pajor úr kéri, hogy erről a bizottság döntsön. Van egy módosító határozati javaslat, ami arról szól, hogy tűzzük ki a Vízművek és a Csatornázási Művek szerződéseiről a tárgyalás időpontját, és akkor összegző módon határozzuk meg mindazon kérdéseket, amelyeket föl kívánunk tenni a két érintett cégnek. Ezen túlmenően más?

Orbán Gyöngyi: Nekem volt egy javaslatom, és most kiegészíteném. Számomra az az elfogadható, vagy járható út, hogy a dokumentum bekérése előtt a bizottság vegye fel a kapcsolatot, tehát ez egy másik módosító javaslat lenne, vegye fel a kapcsolatot a Városüzemeltetési Központtal, és amennyiben onnan a dokumentumokat megkapjuk, utána értelemszerűen a többi kérést lehet teljesíteni, vagy kéréseket kérjük, hogy teljesítsék, teljesítse a két cég. Tehát ez az én módosító javaslatom, hogy ez ugye előző lépés legyen, és utána tárgyaljunk arról, hogy a …

Andó Sándor: Szövegszerűen?
(zaj, egyszerre beszélnek)

Fekete László: Városüzemeltetési Központtól kérünk egy tájékoztatást, hogy állnak evvel a vizsgálattal, illetve a beérkezett anyagokat küldjék meg.

Andó Sándor: Ha egyszer annyira nem tudjuk, hogy mit kapunk, hogy…

Fekete László: És utána megnézzük, hogy mi az, ami megvan, és mit kérünk még.

Orbán Gyöngyi: Így van.

Pajor Tibor: Ha elfogadjuk ezt a határozati javaslatot, és itt a hivatal kéri be, nekünk teljesen mindegy honnan kapjuk meg ezeket az adatokat, kapjuk meg, aztán majd eldöntjük, hogy mit csinálunk vele. 

Andó Sándor: Szerintem ezek a javaslatok lehetnek párhuzamosak, és egymást nem zárják ki, tehát amit Gyöngyi megadott, azt is el tudjuk fogadni. Ugye, ami egymást kizárja az a javaslat, hogy tűzzük ki és döntsünk, később vagy most, már, ha ezeket a kérdéseket most tegyük föl. 

Bajorné Vágó Katalin: Jelezni szeretném, hogy hosszabb időbe telik, mire ezeket az adatokat bekérik, összeszedik és megküldik, ez nem két-három hét.

Pajor Tibor: Tehát én azt látnám, tényleg nem akarok senkinek az idejével visszaélni, de ez egy nagy anyag, tehát jól át kell nézni, ezért én azt javasolnám, hogy most ne határozzuk meg, hogy egy hét múlva, ha tényleg ilyen közel van az ülés, tárgyaljuk ezt a témát. Nem lehet, főleg ha egy testületi ülés is lesz, két hét múlva viszont dönthetünk arról, hogy konkrétan mikor tűzzük ki, és méghozzá úgy, hogy egy külön, önálló napirendként, egy önálló bizottsági ülésként.

Orbán Gyöngyi: Akkor úgy értelmezem, hogy itt félreértettek engem. Én nem azt mondtam, hogy két hét múlva tárgyaljuk, én azt mondtam, hogy ami anyagot megkapunk a Városüzemeltetési Központtól azt látván, lehet, hogy kizár egy csomót, mert ugye náluk már ott van a dokumentáció, és két hét múlva döntsön a bizottság arról, még kikérjük ezeket és ezeket az anyagokat, hogy fölösleges köröket ne fussunk. És akkor már két hét múlva erről döntünk, és utána nyilván addig már az anyagokat, amiket a Budapesti Városüzemeltetési Központtól megkapunk, tanulmányozni lehet, azt folyamatosan bekérheti a bizottság, és akkor azt e-mailben át tudja küldeni, és két hét múlva döntünk arról, hogy a maradó, a fenn maradó szerződéseket kérjük ki, és akkor lerövidítettük az időtartamot, és át lehet tanulmányozni. Egyetértek azzal, hogy négy-öt hét is kell ahhoz, hogy egy ilyen vaskos anyagot áttanulmányozzunk, fölöslegesen ne fussunk köröket. Nekem csak ez volt a javaslatom. Ha egyetértenek vele, ha nem.

Andó Sándor: Ismétlésképpen elmondom, hogy mi csak a főpolgármesterrel vagyunk kapcsolatban, tehát úgy tudjuk kezdeni a határozati javaslatot, hogy felkérjük a főpolgármester urat, hogy a BVK által végzett vizsgálatról folyamatosan tájékoztasson, az anyagokat adja meg, stb. Ezt tudjuk mondani. Azt tudjuk mondani, hogy felkérjük főpolgármester urat, hogy a Vízműveket, Csatornázási Műveket szólítsa fel, hogy ezekre a kérdésekre a választ adják meg számunkra.

Orbán Gyöngyi: Ezt a következő ülésen.

Andó Sándor: Viszont, amit meg többekkel együtt javaslok, az azt, hogy igen, ezt mi akarjuk, tartsunk egy tárgyalási időpontot ezzel kapcsolatban, és akkor már annak függvényében hozzuk meg a kiegészítő határozatokat. Most úgy akarunk adatokat szerezni, hogy valójában még azt, hogy mivel kapcsolatban kérünk adatokat, arról még nem tárgyaltunk. De nem akarok én kerékkötője lenni a dolognak, itt a háromról is dönthetünk, végül is mondhatjuk azt, hogy nem kizárt. Mert azt mondjuk, hogy adott esetben kitűzzük az időpontot, és akkor, ha új kérdések vannak, azt megint föltesszük, és így tovább. Tehát ez is megy. Szeretném kicsit az időnket úgy beosztani, hogy ténylegesen célratörően tudjunk dolgozni, ügyekkel foglalkozni, hogy ne vesszünk el a részletekben, mert azt is gondolom, hogy mindkét téma azért rendkívül nagy, sőt, javasolnám azt, hogy idáig nem beszéltünk arról, hogy szakértőt vonjunk be a bizottság munkájába, de hogy itt rátérünk erre a két szerződésre, jogi szakértőnek a bevonását javaslom.

Pajor Tibor: Én azt javasolnám, hogy többekkel menet közben még itt egyeztettem, hogy szerintem ne határozzunk meg időpontot, és fogadjuk el mind a kettőnknek a határozati javaslatát, mert lehet, hogy ez a kettő együtt több mint az enyém vagy a tied önmagában. Tehát ugye itt leírtunk bizonyos adatokat, amiket kérünk, de lehet, hogy másoknak más adataik vannak, vagy több adatuk van, és nyilván annak csak örülünk. Tehát én azt javasolnám, hogy időpontról ne döntsünk, és mind a kettőnk külön határozati javaslatáról pedig külön döntsünk. Én mind a kettőt egyébként támogatom. 

Orbán Gyöngyi: Akkor összesítsük, hogy mi a két határozati javaslat! És szerintem is ellentmond.

Andó Sándor: Mielőtt megadnám Hanzély Ákos úrnak a szót, azt javasolnám, hogy időpontról mindenképpen döntsünk, abban azért egyetértettünk, hogy ehhez egy külön ülésnapot tűzünk ki, tehát nem függhet más napirendekkel való feltöltéstől, hogy van-e tárgyalnivaló vagy nincs. Ez egy önálló napirendi pontként, minimum egy ülésnek a tartalmát meg tudná adni, tehát mindenképpen fontos lenne, és ha az az igény, hogy az összes határozati javaslatról döntsünk, akkor döntünk az összes határozati javaslatról. 

Balog Gábor: Azt javaslom, hogy még mielőtt folytatnánk erről a vitát, a kollégáknak köszönjük meg, mert ők most nagyon türelmesen itt ülnek és hallgatják a vitát, tőlem maradhatnak, csak nem igazán tudom, hogy miért ülnek itt szegények, gondolom, hogy most már nagyon unják a banánt. Javaslom, hogy ha azért maradtak, mert mi még nem köszöntük meg nekik, akkor köszönjük meg és hadd menjenek nyugodtan. Ha akarnak, maradhatnak, csak ezután folytatjuk a vitát.

Andó Sándor: Azt gondolom, hogy egyrészt az ülés nyilvános, másrészt az Egyebeket nem fejeztük be, és ha esetleg Egyebekben még más is felmerülne, akkor azt lehet, hogy érdemes meghallgatniuk. Megkérdezem, hogy van-e még Egyebekben, ami még…

Hanzély Ákos: Csak kérdésem lenne az utcabútor tenderekről, amivel kapcsolatban kezdeményeztünk egy vizsgálatot, hol tart? 

Andó Sándor: Az itt jelenlévő szakértőket megkérdezem, hogy tudnak-e teljes bizonyossággal választ adni, hogy az utcabútor tenderrel kapcsolatos előterjesztés hol jár? 

Bajorné Vágó Katalin: Utolsó információ, hogy aláíráson van.

Andó Sándor: Ez egy informális hír, nekünk egy valóságos hír kellene.

Hanzély Ákos: Akkor talán javasolni fogom, hogy kérdezzünk rá.

Andó Sándor: Akkor itt van egy határozati javaslat, hogy kérdezzünk rá. Jó. A szakértőknek a részvételét megköszönöm, nagyon számítok a következő ülésen is rájuk. Köszönöm szépen, viszont látásra!
(zaj, mindenki egyszerre beszél, így érthetetlen)

Andó Sándor: Akkor én szeretném, ha konszenzussal és jó egyetértéssel tudnánk felállni, akkor parancsoljatok!

Hanzély Ákos: Csak azért, hogy haladjunk, mert én azt látom, hogy két ugye alapvető, tehát most ilyen elágazáshoz értünk, most kérjük ki, vagy két hét múlva. Ez az egyik kérdés számomra, tehát hogy egyrészt rögtön szavazhatnánk arról, hogy akkor most kezdeményezzük-e ezeknek a szerződéseknek a kikérését, már ha úgy alakul, hogy többségben van ez az álláspont, akkor le van zárva a téma, ha meg nem, akkor meg gondolkodhatunk tovább, hogy akkor mondjuk két hét, három hét múlva tehát milyen tematika szerint haladjunk a következő hetekben. Tehát én azt javasolnám, hogy most első körben szavazzunk arról, hogy most vagy később.

Andó Sándor: Most vagy később? Akkor erre szavazzunk!

Pajor Tibor: Bocsánat, de tekintettel, hogy először én adtam be a határozati javaslatot írásban, így kérném szépen, hogy erről így szavazzunk, én úgy gondolom, hogy ez fontos, hogy most, semmi értelme nincs egyébként…

Hanzély Ákos: Első körben erről szavazunk.

Orbán Gyöngyi: De hát először a módosításokról kell szavazni.

Pajor Tibor: De nem módosítottad, nekem van egy beadott írásbeli…

Orbán Gyöngyi: Nekem volt egy javaslatom.

Andó Sándor: Figyelem. Én azt gondolom, kár evvel késhegyre menő vitát folytatni, abban Orbán Gyöngyinek teljesen igaza van, hogy módosító javaslatnak elsőbbsége van. A módosító javaslat akkor, mikor azt mondja, hogy ne most döntsünk, hanem később, így nem lehet föltenni. Úgy föl lehet tenni, hogy később. Ez egy módosító javaslat. 

Balog Gábor: Ha jól értem, a te módosítód az, hogy ezekből az anyagokból kérdezzük meg a BVK-t, hogy ezekből nekik milyük van meg, azt adják ide, és amink nincsen meg, azt kérjük meg a főpolgármester úrtól.

Orbán Gyöngyi: Így van, tehát következő körben.

Balog Gábor: A kérdés csak az, hogy mi a BVK-tól közvetlenül kérhetünk-e ilyet.

Andó Sándor: Nem kérhetünk.

Balog Gábor: Akkor csak a főpolgármester úrtól. Akkor megint ugyanott tartunk, visszakanyarodtunk oda, hogy a főpolgármesternek, ha el akarjuk, akkor el kell küldeni, mire van szükségünk, az, hogy meg ő kitől szerzi be, az már az ő magánügye.

Andó Sándor: Nem megyünk nagy vargabetűkkel. Pajor úr akarja, hogy ezeket a kérdéseket megkapjuk, felteszem. Szavazzunk. Van, aki nem szavazza meg?     

Orbán Gyöngyi: A „most”-ra?

Fekete László: Végül is a megfogalmazásból…

Balog Gábor: De ha nem kérhetjük ki a BVK-tól?

Orbán Gyöngyi: Akkor fölkérjük a főpolgármestert, hogy kérje ki a BVK-tól, megkapjuk, és utána mazsolázunk, mi az, ami…

Andó Sándor: Akkor menjünk logikai sorrendben. Első, legfontosabb az, hogy tárgyaljunk, mikorra tűzzük ki? Korábban elhangzott két hét, három hét, négy hét.

Balog Gábor: Attól függően, hogy mikor kapjuk meg az anyagot. 

Andó Sándor: Két hét? Szavazzunk!

Pajor Tibor: Hogy mi? Nem értem…

Andó Sándor: Arról érdemes legelőször szavazni, hogy mikor tűzzük napirendre a Vízművek szerződését és a Csatornázási Művek szerződését. Mikor tűzzük napirendre? Most jelenleg nincs napirenden. Nincs napirenden, te egy nem létező napirendhez hoztál határozati javaslatokat. Amit persze nagyon nagy jóindulattal, de nem a Szervezeti Működési Szabályzatnak megfelelően az Egyebekben tárgyalunk. 

Pajor Tibor: Jó, de bocs, leragadtam az előző szavazásnál. Mi történt?

Andó Sándor: Nem történt semmi.

Pajor Tibor: Néhányan feltették a kezüket, néhányan meg nem.

Andó Sándor: Rosszul mértem fel a pillanatnyi szimpátiát, mert én azt szeretném, hogy ne legyen rossz érzése senkinek, próbáljunk olyan döntéseket hozni vita után, amivel mindenki egyetért, tehát valamennyire meg tudtuk egymást győzni, és ne legyen egy antagonisztikus ellentét, hogy 4:3 arányban eldöntjük, aminek nincs igazán nagy jelentősége. Tehát én azt javasolnám, hogy legelőször menjünk vissza a kályhához, a kályha a Szervezeti Működési Szabályzat, a Szervezeti Működési Szabályzat szerint pedig a napirenddel kapcsolatban tudunk határozati javaslatot hozni. Jelenleg nincs napirenden se a Vízművek szerződése vagy annak vizsgálata, se a Csatornázási művek vizsgálata, ezért kértem, hogy az Egyebekben erről beszéljünk. Nagyon megerőszakoljuk a Szervezeti Működési Szabályzatot, ha mi most napirend nélkül, de hozunk határozati javaslatokat. Amit nem zárok ki, de próbáljunk konszenzussal dönteni. Azt döntsük el, hogy mikor tűzzük napirendre. Abban megállapodtunk, és egyet is értünk, hogy ne más napirendi pontokkal együtt tárgyaljuk, hanem önállóan. Felmerült egy kéthetes határidő, felmerült egy háromhetes, felmerült egy négyhetes. Én javasolnám a négyhetes határidőt először. Ha ez többséget nyer, akkor…

Pajor Tibor: Négy héten belül.

Andó Sándor: Ne azt mondjuk, hogy négy héten belül, mert az akkor lehet a jövő hét is, mondjuk azt, hogy négy hét múlva. 

Hanzély Ákos: Négy hét, az meg négy hét múlva kedden.

Andó Sándor: Négy hét múlva. S akkor várhatóan nem esik a rendes bizottsági ülés időpontjával egybe.

Pajor Tibor: Csak ne legyen ünnep.

Fekete László: 19-e.

Andó Sándor: Mondjuk, a héten belül persze lehet szórás.

Pajor Tibor: Csak nehogy ünnepre essen.

Andó Sándor: Nézzük meg a naptárt, 19. vagy 26.

Balog Gábor: 19. húsvét előtt van.

Andó Sándor: 19-ére, húsvét előtt? Ez lenne egy rendkívüli, amelyik a Vízművekkel és a Csatornázási Művekkel foglalkozik. Jó. És ugyanakkor ehhez kapcsolódik Orbán Gyöngyi javaslata, ami azt mondja, hogy informálisan tudomásunk van arról, hogy a BVK vizsgálja már ezt a kérdést, és kérjük meg a főpolgármesteren keresztül, hogy azokat az adatokat, amelyek a mi vizsgálatunkat segíthetik, küldjék meg számunkra. Egy ilyen határozati javaslatot, hogy felkéri a Pénzügyi Ellenőrző Bizottság a főpolgármester urat, hogy BVK-nál folytatott Vízművek és Csatornázási Művekkel kapcsolatos vizsgálatról részletes tájékoztatást és dokumentációt biztosítson a Pénzügyi Ellenőrző Bizottság részére a Pénzügyi Ellenőrző Bizottság által kezdeményezett és folyamatba helyezett vizsgálat segítése érdekében. 

Pajor Tibor: Csak kérdezném, hogy ettől függetlenül az én javaslatomról fogunk szavazni?

Andó Sándor: Szavazzunk, a javaslatról.  Megállapítom, hogy egyhangú. Köszönöm. És akkor viszont a Pajor úr benyújtott egy olyan anyagot, amely segíthetné a későbbi munkánkat, azt mondja, hogy ő, mivel már áttanulmányozta, szükségesnek látja, hogy ezekre a megfogalmazott kérdésekre válaszokat kapjunk.

Orbán Gyöngyi: Nem kekeckedni szeretnék, csak szerintem, hogyha elfogadod, akkor meg lehetne úgy fogalmazni a határozati javaslatot, hogy ugye két hét múlva van egy bizottsági ülésünk, addigra befutnának azok az információk, amit megkapunk a Városüzemeltetési Központtól, és két hét múlva a fennmaradó tételekről vagy fennmaradó kérdésekre szeretnénk majd megkérni a válaszokat. És akkor így tulajdonképpen egy kronológiai sorrendet is követünk.

Andó Sándor: Hívő ember vagyok, de én azt gondolom, hogy nem fogjuk megkapni a BVK-tól két hét múlva az anyagot, de cáfoljon rám. Mi most könnyen meg fogjuk tenni, hogy azonnal elkészül a jegyzőkönyv, ez az azonnal mondjuk holnap, holnapután, fölrakjuk a TIR-re, mi mindent meg fogunk tenni. De gondolom a főpolgármester titkársága meg fogja ezt kapni, ő is csinál belőle egy anyagot, csinál egy levelet, ez el fog menni, akik megkapják, ők hanyatt fognak esni, és el fogják készíteni az anyagot. De ezt nem gondolom, hogy 60 napon belül meg fogjuk kapni. tehát időben. 

Pajor Tibor: Csak szeretném itt tényleg kifogásként említeni, hogy ide én adtam be egy határozati javaslatot, aminek az előbbi nem módosítója.

Andó Sándor: De még nem jutottunk el odáig.

Pajor Tibor: Tudom, csak az a furcsa, hogy én hozok föl egy témát, adok be egy határozati javaslatot, és előbb szavazunk másoknak a … (zaj)

Orbán Gyöngyi: Mindig a módosítókról kell előbb szavazni.

Pajor Tibor: De nem módosító, hogy onnan is … (zaj) Ez nem módosító, teljesen más, nyugodtan lehetett volna külön tárgyalni.

Andó Sándor: Volt egy olyan javaslat, amely téged akart meggyőzni arról, hogy a javaslatodat vond vissza. Ez nem sikerült. Kész. Tehát az volt a javaslat, hogy várjuk meg a BVK-nak a válaszát. Ami szerintem egy jó javaslat, és ha megjönne az ülésre, akkor az tényleg sokban segítené a munkánkat. És tényleg lehet, hogy meg fog jönni. Így van? Jó. 

Balog Gábor: Ennek függvényében fenntartod-e a javaslatodat?

Pajor Tibor: Természetesen.

Andó Sándor: Kedves Pajor úr nem vonta vissza a javaslatát, azt mondjuk, hogy tulajdonképpen nem kizáró javaslat, és ezt felteszem szavazásra. Ismerjük a javaslatokat. Itt elhangzott egy vélemény, hogy ezt célszerűen majd a bizottsági tárgyalás után kellene összegezni, van egy másik álláspont, hogy nincs értelme, mert gyorsítja az eljárást, hogy bizonyos kérdések már korábban megválaszolásra kerülnek, pro, kontra minden érv elhangzott, most szavazunk Pajor úr javaslatára. Szavazzunk, most! Megállapítom, hogy 2 igen, 5 tartózkodással ez a határozati javaslat most nem került elfogadásra. Nem kizárt, hogy a következő bizottsági ülésen ez elfogadásra kerül.

Orbán Gyöngyi: Sőt, hogyha a BVK-tól nem kapjuk meg, akkor be kell hozni újból és akkor már állunk elébe.

Andó Sándor: Kérdezem, hogy az Egyebek között van-e még valami.

Hanzély Ákos: Nagyjából három hónap telt el, hogy az utcabútor tendert kértük, hogy vizsgálják ki, a teljesülésre vonatkozóan milyen információk állnak rendelkezésre. Szeretném kérni elnök urat, hogy kérdezzen rá az utcabútor tender kapcsán a szerződés teljesítésére.

Andó Sándor: Hozhatunk is egy határozatot, hogy felkérjük a főpolgármester urat, hogy beidézzük a határozatunk számát, hogy annak végrehajtásáról adjon tájékoztatást. Egyetértetek ezzel a határozati javaslattal?  Szavazzunk most! Megállapítom, hogy egyhangú.

Pajor Tibor: Bocsánat, de szeretném jelezni, hogy nekem két határozati javaslatom volt. A másik, ami Demszky Gábor meghívását érinti.

Andó Sándor: Bocsánatot kérek, ez így van. Akkor ezt a másik határozati javaslatot is felteszem szavazásra. Bár ebből nem derül ki számomra, hogy mikor hívjuk meg. Folyamatosan a tárgyalásra, vagy akkor, amikor a Vízművek és a csatornázási Művek napirenden van? Hívjuk meg, küldjünk neki meghívót?

Pajor Tibor: Így van.

Andó Sándor: Aki evvel egyetért, szavazzon most. Egyhangú.

Orbán Gyöngyi: Egy kérdésem lenne. Fölmerült itt az elején, hogy akkor most TIR-en kapjuk az anyagot meg. Nekem az lenne a javaslatom, hogy otthon nem biztos, hogy hozzáfér az ember, és én otthon szeretném az anyagot áttekinteni, átnézni, én minden bizottságban javasolni fogom, hogy legalább azokat a témákat, amik felférnek, amiket el lehet küldeni e-mailben, ha nagyon vaskos anyag, akkor az ember megpróbál letölteni vagy valaminek utánanézni, de ahogy eddig is volt, sokkal szerencsésebb.

Bajorné Vágó Katalin: A Budapest portált, honlapot az, aki e-mailt elér, eléri. Ott lesz rajta.

Hanzély Ákos: Technikusok a laptopon beállítják a TIR-t.

Bajorné Vágó Katalin: TIR nyilvános lesz. De ha gondolod, neked elküldjük mailben.

Hanzély Ákos: Nekem csak eltömíti a budapest.hu-s címemet. Kapok egy levelet és betelik, már többször szóltam, hogy ürítsék ki. 3 megás.

Andó Sándor: Tehát akkor ez elindul, a TIR-en ezt le lehet tölteni, de ugyanakkor, amíg ez egyértelműen nem járatódik be, addig marad így.

Hanzély Ákos: Gondolnám, hogy kapjunk egy e-mailt nyilván arról, hogy a következő bizottsági ülés anyagáról, illetve a napirendi pontokról, illetve egy linket arról, ahol elérhető az összes anyag. És amennyiben valaki plusz anyagot kér, az nyilván e-mailben lelevelezheti, esetleg milyen anyagot kér postázásra.

Pajor Tibor: Visszatérve még itt az ülés közepén szó volt, hogy a papír alapú dolgokról majd később beszéljünk. Az a gond egyébként evvel az e-mailes történettel, hogy ez az anyag, amit megkaptunk, nem jött át, akkora méretű. Aztán még nagyobb gond ezzel az anyaggal, hogy beszkennelt dokumentumokat tartalmaz, 2000 oldal, és nem tudunk benne keresni. Tehát akkor lenne értelme annak, hogy elektronikusan kapjuk meg az anyagokat, ha például tudunk benne keresni, mert ugye akkor nagyon hamar át tudná az ember tekinteni. De, hogy így egy PDF fájlban ide-oda szaladgálni…

Bajorné Vágó Katalin: Úgy tudom küldeni, ahogy megkapom.

Pajor Tibor: Persze, nem szemrehányásképp mondom, csak errefele kellene elmozdulni, egy szerződésbe egy keresőszót beírva, megtalálom, amit szeretnék.

Andó Sándor: Tibor! Bejössz, és annyit másolsz, amennyit akarsz.

Pajor Tibor: De ez 2000 oldal!

Andó Sándor: Annyit másolsz, amennyit akarsz. A nyomdában. Írunk egy megrendelőt.

Hanzély Ákos: Papíralapon sem könnyebb. Ott sincs kereső.

Pajor Tibor: Mehet elektronikusan, csak akkor ne ilyen beszkennelt, ferde izéket küldözgessenek el, hanem tényleg…

Bajorné Vágó Katalin: Ezt mi a főosztálytól kapjuk, nem mi szkenneljük.

Pajor Tibor: Persze, tudom, tudom.

Andó Sándor: Maradjuk annyiban Pajor úr, hogy neked vannak igényeid, akkor azt tudomásul vesszük, megrendeljük, van egy átfutási ideje, s meg fogod kapni. Jó? Illetve, ha bárkinek ilyen igénye van, helyi kapacitásban 2-3-4 lapot tudunk, 2000 oldalt akarunk, nyomdában megrendeljük.

Pajor Tibor: Jó.

Andó Sándor: Az ülést berekesztem.
 
[bookmark: H32F]32/2011.(03.22.) Pénzügyi Ellenőrző Bizottság határozata 
A Fővárosi Közgyűlés Pénzügyi Ellenőrző Bizottsága felkéri a főpolgármester urat, hogy BVK-nál folytatott Vízművek és Csatornázási Művekkel kapcsolatos vizsgálatról részletes tájékoztatást és dokumentációt biztosítson a Pénzügyi Ellenőrző Bizottság részére, a Pénzügyi Ellenőrző Bizottság által kezdeményezett, és folyamatba helyezett vizsgálat segítése érdekében.
Szavazás: 7 igen,0 nem,0 tartózkodás
Felelős: Andó Sándor
Határidő: azonnal
Határozathozatal módja: egyszerű többségű szavazás

[bookmark: H33F]33/2011.(03.22.) Pénzügyi Ellenőrző Bizottság határozata 
A Fővárosi Közgyűlés Pénzügyi Ellenőrző Bizottsága 2 igen 0 nem és 5 tartózkodás mellett nem támogatta azt a javaslatot, hogy a Pénzügyi Ellenőrző Bizottság kérje föl a Főpolgármestert, hogy a bizottság tagjainak számára biztosítsa az alábbi adatokhoz való hozzáférést.

A Fővárosi Vízművek Zrt-vel kapcsolatosan a bizottság kéri:

· a Vízművek Zrt. privatizációs szerződésének teljes dokumentációját teljességi igazolás kiállításával. 
· annak tételes kimutatását, hogy a privatizációs szerződés hatályba lépésétől kezdődően az egyes tulajdonosok milyen jogcímen, mekkora összegű díjazásban részesültek, évekre lebontva, tételesen kimutatva. Külön kéri a befektetők által felvett „változó díj” összegének kimutatását évekre lebontva.
· annak tételes kimutatását, hogy a privatizációs szerződés hatályba lépésétől kezdődően az egyes tulajdonosok „a Vízművek Zrt. költségként elszámolt kiadásainak csökkenéséből származó tárgyévi forrástöbblet”–ből eredő megtakarítások jogcímen mekkora összegű díjazásban részesültek a Vízművek Zrt-től.
· annak tételes kimutatását, hogy a privatizációs szerződés hatályba lépésétől kezdődően az egyes tulajdonosok „a Vízművek Zrt. vevőállományának készpénzmozgással járó változásából származó tárgy évi forrástöbblet”–ből eredő megtakarítások jogcímen mekkora összegű díjazásban részesültek a Vízművek Zrt-től.
· annak tételes kimutatását, hogy a privatizációs szerződés hatályba lépésétől kezdődően az egyes tulajdonosok „a Vízművek Zrt. egyéb bevételei tárgy évi növekedéséből származó forrástöbblet”–ből eredő megtakarítások jogcímen mekkora összegű díjazásban részesültek a Vízművek Zrt-től.
· annak tételes kimutatását, hogy a privatizációs szerződés hatályba lépésétől kezdődően az egyes tulajdonosok milyen jogcímen, mekkora összeget invesztáltak a Vízművek Zrt. működésébe, évekre lebontva, tételesen kimutatva. 
· annak tételes, helyrajzi szám és összeg (vételár, bérleti díj) megjelölésével történő kimutatását, hogy 1997-től kezdődően a Vízművek Zrt. milyen ingatlanokat értékesített, illetve adott tartós bérletbe. 
· annak tételes, helyrajzi szám megjelölésével történő kimutatását, hogy a Vízművek Zrt. jelenleg milyen ingatlanokat tulajdonol, illetve milyen ingatlanokat használ bérleti jogviszony keretében. 
· teljességi nyilatkozattal kiegészítve, az elmúlt 5 évben (2005.01.01-től) megkötött 10 millió Ft összeget meghaladó szerződések listáját, szerződő fél adatai, tárgykör és megbízási díj megjelölésével.
· teljességi nyilatkozattal kiegészítve a jelenleg hatályba lévő megbízási szerződések listáját, szerződő fél adatai, tárgykör és megbízási díj megjelölésével.
· teljességi nyilatkozattal az elmúlt 5 évre visszamenőleg (2005.01.01-től) a Vízművek Zrt. Igazgatósága és Felügyelő Bizottsága által meghozott határozatainak listáját, előterjesztés címe és tárgykör megjelölésével.

A Fővárosi Csatornázási Művek Zrt-vel kapcsolatosan a bizottság kéri:

· Az FCSM Zrt. privatizációs szerződésének teljes dokumentációját teljességi igazolás kiállításával. 
· annak tételes kimutatását, hogy a privatizációs szerződés hatályba lépésétől kezdődően az egyes tulajdonosok milyen jogcímen, mekkora összegű díjazásban részesültek, évekre lebontva, tételesen kimutatva. Külön kéri a befektetők által felvett „változó díj” összegének kimutatását évekre lebontva.
· annak tételes kimutatását, hogy a privatizációs szerződés hatályba lépésétől kezdődően az egyes tulajdonosok „a pénzmozgással járó kiadások és vevőállomány csökkenéséből, valamint az egyéb bevételek eredményéből származó többletforrás vevőt illető részaránya” jogcímen mekkora összegű díjazásban részesültek az FCSM Zrt-től.
· annak tételes kimutatását, hogy a privatizációs szerződés hatályba lépésétől kezdődően az egyes tulajdonosok „az új fejlesztések eredményeként belépő eszközök üzemeltetési költségei csökkenéséből származó többletforrás vevőt illető részarány” jogcímen mekkora összegű díjazásban részesültek az FCSM Zrt-től.
· annak tételes kimutatását, hogy a privatizációs szerződés hatályba lépésétől kezdődően az egyes tulajdonosok milyen jogcímen, mekkora összeget invesztáltak az FCSM Zrt. működésébe, évekre lebontva, tételesen kimutatva. 
· annak tételes, helyrajzi szám és összeg (vételár, bérleti díj) megjelölésével történő kimutatását, hogy 1997-től kezdődően az FCSM Zrt. milyen ingatlanokat értékesített, illetve adott tartós bérletbe. 
· Annak tételes, helyrajzi szám megjelölésével történő kimutatását, hogy az FCSM Zrt. jelenleg milyen ingatlanokat tulajdonol, illetve milyen ingatlanokat használ bérleti jogviszony keretében. 
· Teljességi nyilatkozattal kiegészítve, az elmúlt 10 évben (2000.01.01-től) megkötött 10 millió Ft összeget meghaladó szerződések listáját, szerződő fél adatai, tárgykör és megbízási díj megjelölésével.
· Teljességi nyilatkozattal kiegészítve a jelenleg hatályba lévő megbízási szerződések listáját, szerződő fél adatai, tárgykör és megbízási díj megjelölésével.
· Teljességi nyilatkozattal az elmúlt 10 évre visszamenőleg (2000.01.01-től) az FCSM Zrt. Igazgatósága és Felügyelő Bizottsága által meghozott határozatainak listáját, előterjesztés címe és tárgykör megjelölésével.
Szavazás: 2 igen,0 nem,5 tartózkodás
Felelős: Andó Sándor
Határidő: azonnal
Határozathozatal módja: egyszerű többségű szavazás
[bookmark: H33T]

 
[bookmark: H34F]34/2011.(03.22.) Pénzügyi Ellenőrző Bizottság határozata 
A Fővárosi Közgyűlés Pénzügyi Ellenőrző Bizottsága felkéri a főpolgármester urat, hogy a 16/2010.(12.07.) PEB sz. számú határozat végrehajtásáról adjon tájékoztatást a Pénzügyi Ellenőrző Bizottság részére.
Szavazás: 7 igen,0 nem,0 tartózkodás
Felelős: Andó Sándor
Határidő: azonnal
Határozathozatal módja: egyszerű többségű szavazás
[bookmark: H34T]
 
[bookmark: H35F]35/2011.(03.22.) Pénzügyi Ellenőrző Bizottság határozata 
A Fővárosi Közgyűlés Pénzügyi Ellenőrző Bizottság felkéri a Főpolgármester Urat, hogy a Fővárosi Vízművek Zrt. és a Fővárosi Csatornázási Művek Zrt. privatizációs szerződéseit vizsgáló Pénzügyi Ellenőrző Bizottság ülésére, dr. Demszky Gábor volt főpolgármestert – mint a szerződések aláíróját – hívja meg.
Szavazás: 7 igen,0 nem,0 tartózkodás
Felelős: Andó Sándor
Határidő: azonnal
Határozathozatal módja: egyszerű többségű szavazás
[bookmark: H35T][bookmark: N11T]
Budapest, 2011.03.22

